title: 2011/663/: Deċiżjoni tal-Kunsill tas- 16 ta’ Ġunju 2011 dwar l-iffirmar, f’isem l-Unjoni, u l-applikazzjoni provviżorja tal-Ftehim bejn l-Unjoni Ewropea u l-Gvern tar-Repubblika tal-Indoneżja dwar ċerti aspetti tas-servizzi tal-ajru#Ftehim bejn l-Unjoni Ewropea u l-Gvern tar-Repubblika tal-Indoneżja dwar ċerti aspetti tas-servizzi tal-ajru

text:
               8.10.2011

               MT

               Il-Ġurnal Uffiċjali tal-Unjoni Ewropea

               L 264/1

         DEĊIŻJONI TAL-KUNSILL
   tas-16 ta’ Ġunju 2011
   dwar l-iffirmar, f’isem l-Unjoni, u l-applikazzjoni provviżorja tal-Ftehim bejn l-Unjoni Ewropea u l-Gvern tar-Repubblika tal-Indoneżja dwar ċerti aspetti tas-servizzi tal-ajru
   (2011/663/UE)
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u partikolarment l-Artikolu 100(2), flimkien mal-Artikolu 218(5) tiegħu,
   Wara li kkunsidra l-proposta tal-Kummissjoni Ewropea,
   Billi:

               (1)

               Permezz tad-Deċiżjoni tiegħu tal-5 ta’ Ġunju 2003, il-Kunsill awtorizza lill-Kummissjoni tiftaħ negozjati ma’ pajjiżi terzi dwar is-sostituzzjoni ta’ ċerti dispożizzjonijiet fil-ftehimiet bilaterali eżistenti bi ftehim fil-livell tal-Unjoni.

               (2)

               Il-Kummissjoni nnegozjat, f’isem l-Unjoni, Ftehim mal-Gvern tar-Repubblika tal-Indoneżja dwar ċerti aspetti tas-servizzi tal-ajru (“il-Ftehim”) skont il-mekkaniżmi u d-direttivi fl-Anness mad-Deċiżjoni tal-Kunsill tal-5 ta’ Ġunju 2003.

               (3)

               Suġġett għall-konklużjoni tiegħu, il-Ftehim għandu jiġi ffirmat u applikat provviżorjament,

         ADOTTA DIN ID-DEĊIŻJONI:
   Artikolu 1
   L-iffirmar tal-Ftehim bejn l-Unjoni Ewropea u l-Gvern tar-Repubblika tal-Indoneżja dwar ċerti aspetti tas-servizzi tal-ajru (“il-Ftehim”) huwa b’dan approvat f’isem l-Unjoni, suġġett għall-konklużjoni tal-imsemmi Ftehim.
   It-test tal-Ftehim huwa mehmuż ma’ din id-Deċiżjoni.
   Artikolu 2
   Il-President tal-Kunsill huwa b’dan awtorizzat sabiex jaħtar il-persuna jew persuni li jkollhom is-setgħa li jiffirmaw il-Ftehim f’isem l-Unjoni, suġġett għall-konklużjoni tiegħu.
   Artikolu 3
   Sa meta jidħol fis-seħħ, il-Ftehim għandu jiġi applikat provviżorjament mill-ewwel jum tal-ewwel xahar wara d-data li fiha l-partijiet ikunu nnotifikaw lil xulxin bit-tlestija tal-proċeduri kollha meħtieġa għal dan il-għan (1).
   Artikolu 4
   Il-President tal-Kunsill huwa b’dan awtorizzat jagħmel in-notifika prevista fl-Artikolu 8(2) tal-Ftehim.
   Artikolu 5
   Din id-Deċiżjoni għandha tidħol fis-seħħ fid-data tal-adozzjoni tagħha.

      Magħmul fil-Lussemburgu, is-16 ta’ Ġunju 2011.

            Għall-Kunsill

            Il-President

         VÖLNER P.

      (1)  Id-data li minnha jibda japplika provviżorjament il-Ftehim se tkun ippubblikata f’Il-Ġurnal Uffiċjali tal-Unjoni Ewropea mis-Segretarjat Ġenerali tal-Kunsill.

      FTEHIM
      bejn l-Unjoni Ewropea u l-Gvern tar-Repubblika tal-Indoneżja dwar ċerti aspetti tas-servizzi tal-ajru
      L-UNJONI EWROPEA, minn hawn ‘il quddiem “l-Unjoni”,
      minn naħa waħda, u
      IL-GVERN TAR-REPUBBLIKA TAL-INDONEŻJA, minn hawn ‘il quddiem “l-Indoneżja”,
      min-naħa l-oħra,
      minn hawn ‘il quddiem “il-Partijiet”,
      FILWAQT LI JINNUTAW li ġew konklużi ftehimiet bilaterali ta’ servizzi tal-ajru bejn diversi Stati Membri tal-Unjoni u l-Indoneżja li fihom dispożizzjonijiet li jmorru kontra l-liġi tal-Unjoni,
      FILWAQT LI JINNUTAW li l-Unjoni għandha l-kompetenza esklussiva fir-rigward ta’ bosta aspetti li jistgħu jiġu inklużi fi ftehimiet bilaterali dwar is-servizzi tal-ajru bejn l-Istati Membri tal-Unjoni u pajjiżi terzi,
      FILWAQT LI JINNUTAW li, skont il-liġi tal-Unjoni, it-trasportaturi bl-ajru tal-Unjoni stabbiliti f’xi wieħed mill-Istati Membri għandhom id-dritt għal aċċess mhux diskriminatorju għar-rotot tal-ajru bejn l-Istati Membri tal-Unjoni u pajjiżi terzi,
      FILWAQT LI JIKKUNSIDRAW il-ftehimiet bejn l-Unjoni u ċerti terzi pajjiżi li jipprovdu l-possibbiltà għaċ-ċittadini ta’ dawn il-pajjiżi terzi li jiksbu dritt ta’ proprjetà fi trasportaturi bl-ajru mogħtija liċenzja f’konformità mal-liġi tal-Unjoni,
      FILWAQT LI JAGĦRFU li ċerti dispożizzjonijiet tal-ftehimiet bilaterali għal servizzi tal-ajru bejn l-Istati Membri tal-Unjoni u l-Indoneżja, li jmorru kontra l-liġi tal-Unjoni, iridu jinġiebu f’konformità magħha sabiex tiġi stabbilita bażi legali tajba għas-servizzi tal-ajru bejn l-Unjoni u l-Indoneżja u biex tiġi ppreżervata l-kontinwità ta’ dawn is-servizzi tal-ajru,
      FILWAQT LI JINNUTAW li, skont il-liġi tal-Unjoni, it-trasportaturi bl-ajru fil-prinċipju ma jistgħux jikkonkludu ftehimiet li jistgħu jaffettwaw il-kummerċ bejn l-Istati Membri tal-Unjoni u li jkollhom bħala l-għan jew l-effett tagħhom li jipprevjenu, jirrestrinġu jew jgħawġu l-kompetizzjoni,
      FILWAQT LI JAGĦRFU li d-dispożizzjonijiet fil-ftehimiet bilaterali dwar is-servizzi tal-ajru konklużi bejn l-Istati Membri tal-Unjoni u l-Indoneżja li (i) jeħtieġu jew jiffavorixxu l-adozzjoni ta’ ftehimiet bejn il-kumpaniji, deċiżjonijiet minn assoċjazzjonijiet ta’ kumpaniji jew prattiċi kkonċertati li jipprevjenu, jgħawġu jew jirrestrinġu l-kompetizzjoni bejn it-trasportaturi tal-ajru fuq ir-rotot rilevanti; jew (ii) isaħħu l-effetti ta’ kwalunkwe ftehim, deċiżjoni jew prattika kkonċertata ta’ dan it-tip; jew (iii) jiddelegaw lit-trasportaturi bl-ajru jew lill-operaturi ekonomiċi privati oħra r-responsabbiltà għat-teħid ta’ miżuri li jipprevjenu, jgħawġu jew jirrestrinġu l-kompetizzjoni bejn it-trasportaturi bl-ajru fuq ir-rotot rilevanti jistgħu jrendu mhux effettivi r-regoli tal-kompetizzjoni applikabbli għall-impriżi,
      FILWAQT LI JINNUTAW li mhuwiex għan tal-Unjoni, bħala parti minn dawn il-ftehim, li jiżdied il-volum totali tat-traffiku tal-ajru bejn l-Unjoni u l-Indoneżja, jew li jiġi affettwat il-bilanċ bejn trasportaturi bl-ajru tal-Unjoni u trasportaturi bl-ajru tal-Indoneżja, jew li jiġu nnegozjati emendi għad-dispożizzjonijiet ta’ ftehimiet bilaterali eżistenti tas-servizzi tal-ajru dwar drittijiet tat-traffiku.
      FTIEHMU KIF ĠEJ:
      Artikolu 1
      Dispożizzjonijiet ġenerali
      1.   Għall-finijiet ta’ dan il-Ftehim, “Stati Membri” tfisser l-Istati Membri tal-Unjoni u “Trattati tal-UE” tfisser it-Trattat tal-Unjoni Ewropea u t-Trattat dwar il-Funzjonament tal-Unjoni Ewropea.
      2.   Referenzi f’kull ftehim elenkat fl-Anness 1 għaċ-ċittadini tal-Istat Membru li huwa parti fil-ftehim jinftehmu bħala li qed jirreferu għaċ-ċittadini tal-Istati Membri tal-Unjoni.
      3.   Ir-referenzi f’kull ftehim elenkat fl-Anness 1 għat-trasportaturi tal-ajru jew għal-linji tal-ajru tal-Istat Membru li huwa parti f’dak il-ftehim għandhom jinftehmu bħala referenzi għat-trasportaturi tal-ajru jew għal-linji tal-ajru magħżulin minn dak l-Istat Membru.
      Artikolu 2
      Denominazzjoni minn Stat Membru
      1.   Id-dispożizzjonijiet fil-paragrafi 2 u 3 ta’ dan l-Artikolu għandhom jieħdu post id-dispożizzjonijiet li jikkorrispondu magħhom fl-Artikoli elenkati fl-Anness 2(a) u (b) rispettivament, f’dak li għandu x’jaqsam mad-denominazzjoni ta’ trasportatur bl-ajru mill-Istat Membru kkonċernat, l-awtorizzazzjonijiet u l-permessi tiegħu mogħtija mill-Indoneżja, u r-rifjut, ir-revoka, is-sospensjoni jew il-limitazzjoni tal-awtorizzazzjonijiet jew il-permessi tat-trasportatur bl-ajru, rispettivament.
      2.   Meta tirċievi denominazzjoni mingħand Stat Membru, l-Indoneżja ser tagħti l-awtorizzazzjonijiet u l-permessi xierqa bl-anqas dewmien proċedurali, dejjem sakemm:

                  (a)

                  it-trasportatur bl-ajru jkun stabbilit fit-territorju tal-Istat Membru li jkun qed jiddenominah skont it-Trattati tal-UE u għandu Liċenzja Operattiva valida f’konformità mal-liġi tal-Unjoni; u

                  (b)

                  kontroll regolatorju effettiv tat-trasportatur bl-ajru ikun eżerċitat u miżmum mill-Istat Membru responsabbli mill-ħruġ taċ-Ċertifikat ta’ Operatur tal-Ajru tiegħu u l-awtorità ajrunawtika rilevanti tkun identifikata b’mod ċar fin-denominazzjoni; u

                  (c)

                  it-trasportatur bl-ajru jkun proprjetà, direttament jew permezz ta’ sehem azzjonarju maġġoritarju, u jkun ikkontrollat effettivament mill-Istati Membri u/jew miċ-ċittadini tal-Istati Membri, u/jew mill-Istati l-oħra elenkati fl-Anness 3 u/jew miċ-ċittadini ta’ Stati oħra bħal dawn.

            3.   L-Indoneżja tista’ tirrifjuta, tirrevoka, tissospendi jew tillimita l-awtorizzazzjonijiet jew il-permessi ta’ trasportatur bl-ajru ddenominat minn Stat Membru fejn:

                  (a)

                  it-trasportatur bl-ajru ma jkunx stabbilit fit-territorju tal-Istat Membru li jkun qed jiddenominah skont it-Trattati tal-UE u ma għandux Liċenzja Operattiva valida f’konformità mal-liġi tal-Unjoni; jew

                  (b)

                  ma jitħaddimx jew ma jinżammx kontroll regolatorju effettiv tat-trasportatur tal-ajru mill-Istat Membru responsabbli għall-ħruġ taċ-Ċertifikat tiegħu tal-Operatur tal-Ajru, jew l-awtorità ajrunawtika rilevanti ma tkunx identifikata biċ-ċar fin-nomina; jew

                  (c)

                  it-trasportatur bl-ajru ma jkunx proprjetà, direttament jew permezz ta’ dritt maġġoritarju ta’ proprjetà, u ma jkunx ikkontrollat effettivament mill-Istati Membri u/jew miċ-ċittadini tal-Istati Membri, u/jew mill-Istati l-oħra elenkati fl-Anness 3 u/jew miċ-ċittadini ta’ dawn l-Istati l-oħra; jew

                  (d)

                  it-trasportatur bl-ajru jkun diġà awtorizzat li jopera taħt ftehim bilaterali bejn l-Indoneżja u xi Stat Membru ieħor u l-Indoneżja tista’ turi li, billi teżerċita d-drittijiet fuq it-traffiku skont dan il-Ftehim fuq rotta li tinkludi punt f’dak l-Istat Membru l-ieħor, tkun qed tevita r-restrizzjonijiet fuq id-drittijiet tat-traffiku imposti minn dak il-ftehim l-ieħor; jew

                  (e)

                  il-kumpanija tal-ajru ddenominata jkollha Ċertifikat Operattiv tal-Ajru maħruġ minn Stat Membru u ma jkunx hemm ftehimiet bilaterali ta’ servizzi tal-ajru bejn l-Indoneżja u dak l-Istat Membru, u dak l-Istat Membru jkun ċaħad id-drittijiet tat-traffiku lill-kumpanija tal-ajru ddenominata mill-Indoneżja.

            Waqt li qed teżerċita d-dritt tagħha taħt dan il-paragrafu, l-Indoneżja m’għandhiex tiddiskrimina bejn it-trasportaturi bl-ajru tal-Unjoni fuq il-bażi ta’ nazzjonalità.
      Artikolu 3
      Sikurezza
      1.   Id-dispożizzjonijiet fil-paragrafu 2 ta’ dan l-Artikolu għandhom jikkomplementaw id-dispożizzjonijiet korrispondenti fl-Artikoli elenkati fl-Anness 2(c).
      2.   Fejn Stat Membru jkun iddenomina trasportatur bl-ajru li l-kontroll regolatorju fuqu ikun eżerċitat u miżmum minn Stat Membru ieħor, id-drittijiet tal-Indoneżja skont id-dispożizzjonijiet ta’ sikurezza tal-ftehim bejn l-Istat Membru li ddenomina t-trasportatur bl-ajru u l-Indoneżja għandhom japplikaw b’mod ugwali fir-rigward tal-adozzjoni, it-tħaddim jew iż-żamma tal-istandards tas-sikurezza minn dak l-Istat Membru l-ieħor u fir-rigward tal-awtorizzazzjoni tal-operat ta’ dak it-trasportatur bl-ajru.
      Artikolu 4
      Tassazzjoni tal-karburant tal-avjazzjoni
      1.   Id-dispożizzjonijiet fil-paragrafu 2 ta’ dan l-Artikolu għandhom jikkomplementaw id-dispożizzjonijiet li jikkorrispondu magħhom fl-artikoli elenkati fl-Anness 2(d).
      2.   Minkejja kwalunkwe dispożizzjoni oħra għall-kuntrarju, xejn f’kull wieħed mill-ftehimiet elenkati fl-Anness 2(d) ma għandu jżomm lil Stat Membru milli jimponi, fuq bażi mhux diskriminatorja, taxxi, imposti, dazji, drittijiet jew ħlasijiet fuq karburant li jiġi fornut fit-territorju tiegħu għall-użu f’inġenju tal-ajru ta’ trasportatur bl-ajru ddenominat mill-Indoneżja li jopera bejn punt fit-territorju ta’ dak l-Istat Membru u punt ieħor fit-territorju ta’ dak l-Istat Membru jew fit-territorju ta’ Stat Membru ieħor.
      Artikolu 5
      Kompatibbiltà mar-regoli tal-kompetizzjoni
      1.   Minkejja kwalunkwe dispożizzjoni oħra għall-kuntrarju, fl-ebda ftehim elenkat fl-Anness 1 ma għandu jkun hemm xejn li (i) jiffavorixxi l-adozzjoni ta’ ftehimiet bejn impriżi, deċiżjonijiet minn assoċjazzjonijiet ta’ impriżi jew prattiċi konċertati li jipprevjenu, jgħawġu jew jirrestrinġu l-kompetizzjoni; (ii) isaħħaħ l-effetti ta’ kwalunkwe ftehim, deċiżjoni jew prattika kkonċertata ta’ dan it-tip; jew (iii) jiddelega għand operaturi ekonomiċi privati r-responsabbiltà għat-teħid ta’ miżuri li jipprevjenu, jgħawġu jew jirrestrinġu l-kompetizzjoni.
      2.   Id-dispożizzjonijiet fil-ftehimiet elenkati fl-Anness 1 li mhumiex kompatibbli mal-paragrafu 1 ta’ dan l-Artikolu ma għandhomx jiġu applikati.
      Artikolu 6
      Annessi ma’ dan il-Ftehim
      L-Annessi ma’ dan il-Ftehim għandhom jiffurmaw parti integrali minnu.
      Artikolu 7
      Reviżjoni jew emendament
      Il-Partijiet jistgħu, f’kull ħin, jirrivedu jew jemendaw dan il-Ftehim b’kunsens reċiproku.
      Artikolu 8
      Dħul fis-seħħ u applikazzjoni provviżorja
      1.   Dan il-Ftehim għandu jidħol fis-seħħ meta l-Partijiet ikunu nnotifikaw lil xulxin bil-miktub li l-proċeduri interni rispettivi meħtieġa tagħhom għad-dħul fis-seħħ tiegħu jkunu tlestew.
      2.   Minkejja l-paragrafu 1, il-Partijiet jaqblu li japplikaw dan il-Ftehim provviżorjament mill-ewwel jum tax-xahar wara d-data li fiha l-Partijiet ikunu nnotifikaw lil xulxin li tlestew il-proċeduri meħtieġa għal dan il-għan.
      3.   Dan il-Ftehim għandu japplika għall-ftehimiet u l-arranġamenti oħra elenkati fl-Anness 1 inklużi dawk li, fid-data tal-iffirmar ta’ dan il-Ftehim, jkunu għadhom ma daħlux fis-seħħ u li ma jkunux qed jiġu applikati provviżorjament.
      Artikolu 9
      Terminazzjoni
      1.   Fil-każ li xi ftehim elenkat fl-Anness 1 jiġi tterminat, id-dispożizzjonijiet kollha ta’ dan il-Ftehim li għandhom x’jaqsmu mal-ftehim konċernat elenkat fl-Anness 1 isiru terminati fl-istess ħin.
      2.   Fil-każ li l-ftehimiet kollha elenkati fl-Anness 1 jiġu tterminati, dan il-Ftehim isir terminat fl-istess ħin.
      B’XHIEDA TA’ DAN, il-firmatarji, debitament awtorizzati, iffirmaw dan il-Ftehim.

         Magħmul duplikatament fi Brussell, fid-disgħa u għoxrin jum ta’ Ġunju, 2011, bil-lingwa Bulgara, Ċeka, Daniża, Olandiża, Ingliża, Estonjana, Finlandiża, Franċiża, Ġermaniża, Griega, Ungeriża, Taljana, Latvjana, Litwana, Maltija, Pollakka, Portugiża, Rumena, Slovakka, Slovena, Spanjola, Svediża u Indoneżjana, kull test ugwalment awtentiku.

            За Европейския съюз
            Por la Unión Europea
            Za Evropskou unii
            For Den Europæiske Union
            Für die Europäische Union
            Euroopa Liidu nimel
            Για την Ευρωπαϊκή Ένωση
            For the European Union
            Pour l'Union européenne
            Per l'Unione europea
            Eiropas Savienības vārdā –
            Europos Sąjungos vardu
            Az Európai Unió részéről
            Għall-Unjoni Ewropea
            Voor de Europese Unie
            W imieniu Unii Europejskiej
            Pela União Europeia
            Pentru Uniunea Europeană
            Za Európsku úniu
            Za Evropsko unijo
            Euroopan unionin puolesta
            För Europeiska unionen
            Untuk Uni Eropa

            За правителството на Република Индонезия
            Por el Gobierno de la República de Indonesia
            Za vládu Indonéské republiky
            For Republiken Indonesiens regeringen
            Für die Regierung der Republik Indonesien
            Indoneesia Vabariigi valitsuse nimel
            Για την Κυβέρνηση της Δημοκρατίας της Ινδονησίας
            For the Government of the Republic of Indonesia
            Pour le gouvernement de la République d'Indonésie
            Per il governo della Repubblica di Indonesia
            Indonēzijas Republikas valdības vārdā –
            Indonezijos Respublikos vyriausybės vardu
            Az Indonéz Köztársaság kormánya részéről
            Għall-Gvern tar-Repubblika tal-Indoneżja
            Voor de regering van de Republiek Indonesië
            W imieniu rządu Republiki Indonezji
            Pelo Governo da República da Indonésia
            Pentru Guvernul Republicii Indonezia
            Za vládu Indonézskej republiky
            Za vlado Republike Indonezije
            Indonesian tasavallan hallituksen puolesta
            För Republiken Indonesiens regeringen
            Untuk Pemerintah Republik Indonesia

         ANNESS 1

            Lista ta’ ftehimiet imsemmija fl-Artikolu 1 tal-Ftehim

         Ftehimiet ta’ servizzi tal-ajru bejn ir-Repubblika tal-Indoneżja u l-Istati Membri tal-Unjoni Ewropea, kif modifikati jew emendati, li, dakinhar tal-iffirmar tal-Ftehim, kienu ġew konklużi, iffirmati jew inizjalati:

                     —

                     Il-Ftehim tat-Trasport bl-Ajru bejn il-Gvern Federali Awstrijak u l-Gvern tar-Repubblika tal-Indoneżja dwar it-trasport bl-ajru bi skeda, iffirmat fi Vjenna fid-19 ta’ Marzu 1987, minn hawn ‘il quddiem imsejjaħ “Il-Ftehim Indoneżja – Awstrija” fl-Anness 2;

                     —

                     Il-Ftehim bejn il-Gvern tar-Renju tal-Belġju u l-Gvern tar-Repubblika tal-Indoneżja dwar is-Servizzi tal-Ajru bejn it-territorji tagħhom u lil hinn minnhom, magħmul fi Djakarta fit-12 ta’ Marzu 1971, minn hawn ‘il quddiem imsejjaħ “Il-Ftehim Indoneżja – Belġju” fl-Anness 2

                     —

                     Il-Ftehim dwar it-Trasport bl-Ajru bejn il-Gvern tar-Repubblika tal-Bulgarija u l-Gvern tar-Repubblika tal-Indoneżja għal servizzi tal-ajru bejn it-territorji rispettivi tagħhom u lil hinn minnhom, magħmul f’Jakarta fit-22 ta’ Ġunju 1992, minn hawn ‘il quddiem “il-Ftehim Indoneżja – Bulgarija” fl-Anness 2;

                     —

                     Ftehim dwar it-Trasport bl-Ajru bejn il-Gvern tar-Repubblika Soċjalista Ċekoslovakka u l-Gvern tar-Repubblika tal-Indoneżja, iffirmat fi Praga fl-10 ta’ Mejju 1972, minn hawn ‘il quddiem “il-Ftehim Indoneżja - Repubblika Ċeka” fl-Anness 2. Immodifikat l-aħħar permezz tal-Iskambju ta’ Ittri magħmul fi Djakarta fit-18 ta’ Jannar 1986;

                     —

                     Ftehim bejn il-Gvern tad-Danimarka u l-Gvern tar-Repubblika tal-Indoneżja għal servizzi tal-ajru bejn u lil hinn mit-territorji rispettivi tagħhom, iffirmat f’Copenhagen fit-23 ta’ Ġunju 1971, minn hawn ‘il quddiem imsejjaħ “il-Ftehim Indoneżja – Danimarka” fl-Anness 2;

                     —

                     Ftehim dwar Servizzi tal-Ajru bejn il-Gvern tar-Repubblika tal-Finlandja u l-Gvern tar-Repubblika tal-Indoneżja, magħmul fi Djakarta fis-7 ta’ Novembru 1997, minn hawn ‘il quddiem “il-Ftehim Indoneżja – Finlandja” fl-Anness 2;

                     —

                     Ftehim bejn il-Gvern tar-Repubblika Franċiża u l-Gvern tar-Repubblika tal-Indoneżja dwar is-servizzi tal-ajru bejn u lil hinn mit-territorji rispettivi tagħhom, magħmul fi Djakarta fl-24 ta’ Novembru 1967, minn hawn ‘il quddiem imsejjaħ “il-Ftehim Indoneżja – Franza” fl-Anness 2;

                     —

                     Ftehim bejn il-Gvern tar-Repubblika Federali tal-Ġermanja u l-Gvern tar-Repubblika tal-Indoneżja dwar servizzi tal-ajru bejn u lil hinn mit-territorji rispettivi tagħhom, iffirmat fi Djakarta fl-4 ta’ Diċembru 1969, minn hawn ‘il quddiem “il-Ftehim Indoneżja-Ġermanja” fl-Anness 2;

                     —

                     Ftehim dwar Servizzi tal-Ajru bejn il-Gvern tar-Repubblika Ellenika u l-Gvern tar-Repubblika tal-Indoneżja, magħmul f’Jakarta fl-24 ta’ Ġunju 2008, minn hawn ‘il quddiem imsejjaħ “il-Ftehim Indoneżja – Greċja” fl-Anness 2;

                     —

                     Ftehim dwar it-Trasport bl-Ajru bejn il-Gvern tar-Repubblika tal-Ungerija u l-Gvern tar-Repubblika tal-Indoneżja, iffirmat fi Djakarta fl-20 ta’ Settembru 1994, minn hawn ‘il quddiem “il-Ftehim Indoneżja – Ungerija” fl-Anness 2;

                     —

                     Ftehim bejn il-Gvern tar-Repubblika tal-Italja u l-Gvern tar-Repubblika tal-Indoneżja għal servizzi tal-ajru bejn u lil hinn mit-territorji rispettivi tagħhom, iffirmat fi Djakarta fis-7 ta’ Diċembru 1966, minn hawn ‘il quddiem imsejjaħ “il-Ftehim Indoneżja – Italja” fl-Anness 2;

                     —

                     Abbozz ta’ Ftehim bejn il-Gvern tal-Gran Dukat tal-Lussemburgu u l-Gvern tar-Repubblika tal-Indoneżja dwar servizzi tal-ajru, inizjalat f’Denpasar fil-15 ta’ Marzu 2005, minn hawn ‘il quddiem “il-Ftehim Indoneżja - Lussemburgu” fl-Anness 2;

                     —

                     Ftehim dwar it-Trasport bl-Ajru bejn il-Gvern tar-Renju tal-Pajjiżi l-Baxxi u l-Gvern tar-Repubblika tal-Indoneżja, iffirmat fl-Aja fit-23 ta’ Novembru 1990, minn hawn ‘il quddiem “ïl-Ftehim Indoneżja – Pajjiżi l-Baxxi” fl-Anness 2;

                     —

                     Ftehim dwar it-Trasport bl-Ajru bejn il-Gvern tar-Repubblika tal-Polonja u l-Gvern tar-Repubblika tal-Indoneżja dwar it-trasport bl-ajru bi skeda, iffirmat fi Djakarta fit-13 ta’ Diċembru 1991, minn hawn ‘il quddiem “il-Ftehim Indoneżja – Polonja” fl-Anness 2;

                     —

                     Ftehim dwar it-Trasport bl-Ajru bejn il-Gvern tar-Rumanija u l-Gvern tar-Repubblika tal-Indoneżja, iffirmat fi Djakarta fis-7 ta’ Settembru 1993, minn hawn ‘il quddiem “il-Ftehim Indoneżja – Rumanija” fl-Anness 2;

                     —

                     Ftehim dwar it-Trasport bl-Ajru bejn il-Gvern tar-Repubblika Slovakka u l-Gvern tar-Repubblika tal-Indoneżja, inizjalat fi Djakarta fit-28 ta’ Marzu 1995, minn hawn ‘il quddiem “il-Ftehim Indoneżja – Slovakkja” fl-Anness 2;

                     —

                     Ftehim dwar it-Trasport bl-Ajru bejn il-Gvern tar-Renju Spanjol u l-Gvern tar-Repubblika tal-Indoneżja dwar servizzi tal-ajru bi skeda, magħmul f’Madrid fil-5 ta’ Ottubru 1993, minn hawn ‘il quddiem imsejjaħ “Ftehim Indoneżja – Spanja” fl-Anness 2;

                     —

                     Ftehim bejn il-Gvern tal-Isvezja u l-Gvern tar-Repubblika tal-Indoneżja għal servizzi tal-ajru bejn it-territorji rispettivi tagħhom, iffirmat f’Copenhagen fit-23 ta’ Ġunju 1971, minn hawn ‘il quddiem imsejjaħ “il-Ftehim Indoneżja – Sveżja” fl-Anness 2;

                     —

                     Ftehim bejn il-Gvern tar-Renju Unit tal-Gran Brittanja u l-Irlanda ta’ Fuq u l-Gvern tal-Indoneżja għas-servizzi bl-ajru bejn u lil hinn mit-territorji rispettivi tagħhom, iffirmat fi Djakarta fit-28 ta’ Ġunju 1973, minn hawn ‘il quddiem imsejjaħ “il-Ftehim Indoneżja – Renju Unit” fl-Anness 2.

         ANNESS 2

            Lista tal-Artikoli fil-ftehimiet elenkati fl-Anness 1 u msemmija fl-Artikoli 2 sa 4 tal-Ftehim

                     (a)

                     Denominazzjoni minn Stat Membru:

                                 l-Artikolu 3 tal-Ftehim Indoneżja - Awstrija;

                                 l-Artikolu 3 tal-Ftehim Indoneżja - Belġju;

                                 l-Artikolu III tal-Ftehim Indoneżja - Bulgarija;

                                 l-Artikolu 3 tal-Ftehim Indoneżja-Repubblika Ċeka;

                                 l-Artikolu 3 tal-Ftehim Indoneżja - Danimarka;

                                 l-Artikolu 3 tal-Ftehim Indoneżja - Finlandja;

                                 l-Artikolu 3 tal-Ftehim Indoneżja - Franza;

                                 l-Artikolu 3, paragrafu 4, tal-Ftehim Indoneżja - Ġermanja;

                                 l-Artikolu 3 tal-Ftehim Indoneżja - Ungerija;

                                 l-Artikolu 3 tal-Ftehim Indoneżja - Italja;

                                 l-Artikolu III tal-Ftehim Indoneżja - Lussemburgu;

                                 l-Artikolu 3 tal-Ftehim Indoneżja - Pajjiżi l-Baxxi;

                                 l-Artikolu 3 tal-Ftehim Indoneżja - Polonja;

                                 l-Artikolu 3 tal-Ftehim Indoneżja - Rumanija;

                                 l-Artikolu 3 tal-Ftehim Indoneżja - Slovakkja;

                                 l-Artikolu III tal-Ftehim Indoneżja - Spanja;

                                 l-Artikolu 3 tal-Ftehim Indoneżja - Svezja;

                                 l-Artikolu 3 tal-Ftehim Indoneżja - Renju Unit.

                     (b)

                     Rifjut, revoka, sospensjoni jew limitazzjoni ta’ awtorizzazzjonijiet jew permessi:

                                 l-Artikoli 3 u 4 tal-Ftehim Indoneżja-Awstrija;

                                 l-Artikolu 3 tal-Ftehim Indoneżja - Belġju;

                                 l-Artikolu IV tal-Ftehim Indoneżja - Bulgarija;

                                 l-Artikolu 3 tal-Ftehim Indoneżja-Repubblika Ċeka;

                                 l-Artikolu 3 tal-Ftehim Indoneżja - Danimarka;

                                 l-Artikoli 3 u 4 tal-Ftehim Indoneżja-Finlandja;

                                 l-Artikolu 3 tal-Ftehim Indoneżja - Franza;

                                 l-Artikolu 3, paragrafu 6, tal-Ftehim Indoneżja - Ġermanja;

                                 l-Artikolu 4 tal-Ftehim Indoneżja - Ungerija;

                                 l-Artikolu 3 tal-Ftehim Indoneżja - Italja;

                                 l-Artikolu IV tal-Ftehim Indoneżja - Lussemburgu;

                                 l-Artikoli 3 u 4 tal-Ftehim Indoneżja-Pajjiżi l-Baxxi;

                                 l-Artikoli 3 u 4 tal-Ftehim Indoneżja-Polonja;

                                 l-Artikolu 4 tal-Ftehim Indoneżja - Rumanija;

                                 l-Artikolu 4 tal-Ftehim Indoneżja - Slovakkja;

                                 l-Artikolu III u IV tal-Ftehim Indoneżja - Spanja;

                                 l-Artikolu 3 tal-Ftehim Indoneżja - Svezja;

                                 l-Artikolu 3 tal-Ftehim Indoneżja - Renju Unit.

                     (c)

                     Sikurezza:

                                 l-Artikoli 3 u 6 tal-Ftehim Indoneżja-Awstrija;

                                 l-Artikolu 3 tal-Ftehim Indoneżja - Belġju;

                                 l-Artikolu 3 tal-Ftehim Indoneżja-Repubblika Ċeka;

                                 l-Artikolu 3 tal-Ftehim Indoneżja - Danimarka;

                                 l-Artikolu 16 tal-Ftehim Indoneżja - Finlandja;

                                 l-Artikolu 3 tal-Ftehim Indoneżja - Franza;

                                 l-Anness 4 tal-Minuti Miftehmin iffirmati f’Bonn fl-4 ta’ Ġunju 2003 minn delegazzjonijiet li jirrappreżentaw l-awtoritajiet ajrunawtiċi tar-Repubblika Federali tal-Ġermanja u tar-Repubblika tal-Indoneżja;

                                 l-Artikolu 7 tal-Ftehim Indoneżja - Greċja;

                                 l-Artikolu 16 tal-Ftehim Indoneżja - Ungerija;

                                 l-Artikolu 3 tal-Ftehim Indoneżja - Italja;

                                 l-Artikolu VII tal-Ftehim Indoneżja - Lussemburgu;

                                 l-Anness IV tal-Memorandum ta’ Qbil bejn l-awtoritajiet ajrunawtiċi tar-Repubblika tal-Indoneżja u tar-Renju tal-Pajjiżi l-Baxxi magħmul fl-Aja fid-19 ta’ Awwissu 2009;

                                 l-Artikolu 6 tal-Ftehim Indoneżja - Slovakkja;

                                 l-Artikolu VI tal-Ftehim Indoneżja - Spanja;

                                 l-Artikolu 3 tal-Ftehim Indoneżja – Svezja.

                     (d)

                     Tassazzjoni tal-karburant tal-avjazzjoni:

                                 l-Artikolu 7 tal-Ftehim Indoneżja - Awstrija;

                                 l-Artikolu 4 tal-Ftehim Indoneżja - Belġju;

                                 l-Artikolu VI tal-Ftehim Indoneżja - Bulgarija;

                                 l-Artikolu 5 tal-Ftehim Indoneżja-Repubblika Ċeka;

                                 l-Artikolu 4 tal-Ftehim Indoneżja - Danimarka;

                                 l-Artikolu 6 tal-Ftehim Indoneżja - Finlandja;

                                 l-Artikolu 4 tal-Ftehim Indoneżja - Franza;

                                 l-Artikolu 5 tal-Ftehim Indoneżja - Ġermanja;

                                 l-Artikolu 10 tal-Ftehim Indoneżja - Greċja;

                                 l-Artikolu 6 tal-Ftehim Indoneżja - Ungerija;

                                 l-Artikolu 4 tal-Ftehim Indoneżja - Italja;

                                 l-Artikolu IX tal-Ftehim Indoneżja - Lussemburgu;

                                 l-Artikolu 10 tal-Ftehim Indoneżja - Pajjiżi l-Baxxi;

                                 l-Artikolu 6 tal-Ftehim Indoneżja - Polonja;

                                 l-Artikolu 9 tal-Ftehim Indoneżja - Rumanija;

                                 l-Artikolu 8 tal-Ftehim Indoneżja - Slovakkja;

                                 l-Artikolu VIII tal-Ftehim Indoneżja - Spanja;

                                 l-Artikolu 4 tal-Ftehim Indoneżja - Svezja;

                                 l-Artikolu 4 tal-Ftehim Indoneżja - Renju Unit.

         ANNESS 3

            Lista ta’ Stati oħra msemmija fl-Artikolu 2 tal-Ftehim

                     (a)

                     Ir-Repubblika tal-Islanda (taħt il-Ftehim dwar iż-Żona Ekonomika Ewropea);

                     (b)

                     Il-Prinċipat tal-Liechtenstein (taħt il-Ftehim dwar iż-Żona Ekonomika Ewropea);

                     (c)

                     Ir-Renju tan-Norveġja (taħt il-Ftehim dwar iż-Żona Ekonomika Ewropea);

                     (d)

                     Il-Konfederazzjoni Svizzera (taħt il-Ftehim bejn il-Komunità Ewropea u l-Konfederazzjoni Svizzera dwar it-Trasport bl-Ajru).


title: 2013/552/UE: Deċiżjoni tal-Parlament Ewropew tas- 17 ta’ April 2013 dwar il-kwittanza għall-implimentazzjoni tal-baġit tat-tmien, tad-disa’ u tal-għaxar Fondi Ewropej għall-Iżvilupp għas-sena finanzjarja 2011#Riżoluzzjoni tal-Parlament Ewropew tas- 17 ta’ April 2013 li tinkludi l-kummenti li jagħmlu parti integrali mid-deċiżjoni tiegħu dwar il-kwittanza għall-implimentazzjoni tal-baġit tat-tmien, tad-disa’ u tal-għaxar Fondi Ewropej għall-Iżvilupp għas-sena finanzjarja 2011

text:
               16.11.2013

               MT

               Il-Ġurnal Uffiċjali tal-Unjoni Ewropea

               L 308/146

         DEĊIŻJONI TAL-PARLAMENT EWROPEW
   tas-17 ta’ April 2013
   dwar il-kwittanza għall-implimentazzjoni tal-baġit tat-tmien, tad-disa’ u tal-għaxar Fondi Ewropej għall-Iżvilupp għas-sena finanzjarja 2011
   (2013/552/UE)
   IL-PARLAMENT EWROPEW,

               —

               wara li kkunsidra r-rapport tal-Kummissjoni dwar is-segwitu għad-deċiżjoni ta’ kwittanza għas-sena finanzjarja 2010 (COM(2012) 585) u d-dokumenti ta’ ħidma tal-persunal tal-Kummissjoni maħruġin ma’ dan ir-rapport (SWD(2012) 330 u SWD(2012) 340),

               —

               wara li kkunsidra d-dikjarazzjonijiet finanzjarji u l-kontijiet tad-dħul u l-infiq tat-tmien, tad-disa’ u tal-għaxar Fondi Ewropej għall-Iżvilupp għas-sena finanzjarja 2011 (COM(2012) 435 — C7-0223/2012),

               —

               wara li kkunsidra r-Rapport Annwali tal-Kummissjoni tas-26 ta’ April 2012 dwar il-ġestjoni finanzjarja tat-tmien, tad-disa’ u tal-għaxar Fondi Ewropej għall-Iżvilupp fl-2011,

               —

               wara li kkunsidra l-informazzjoni finanzjarja dwar il-Fondi Ewropej għall-Iżvilupp (COM(2012) 386),

               —

               wara li kkunsidra r-rapport annwali tal-Qorti tal-Awdituri dwar l-attivitajiet iffinanzjati mit-tmien, mid-disa’ u mill-għaxar Fondi Ewropej għall-Iżvilupp (FEI) għas-sena finanzjarja 2011, flimkien mar-risposti tal-Kummissjoni (1) u r-rapporti speċjali tal-Qorti tal-Awdituri,

               —

               wara li kkunsidra d-dikjarazzjoni ta’ assigurazzjoni (2) dwar l-affidabilità tal-kontijiet kif ukoll il-legalità u r-regolarità tat-tranżazzjonijiet li fuqhom hija bbażata, ipprovduta mill-Qorti tal-Awdituri għas-sena finanzjarja 2011 skont l-Artikolu 287 tat-Trattat dwar il-Funzjonament tal-Unjoni Ewropea,

               —

               wara li kkunsidra r-rakkomandazzjonijiet tal-Kunsill tal-4 ta’ Frar 2013 rigward il-kwittanza li għandha tingħata lill-Kummissjoni fir-rigward tal-implimentazzjoni tal-operazzjonijiet tal-Fondi Ewropej għall-Iżvilupp għas-sena finanzjarja 2011 (05190/2012 — C7-0083/2013, 05191/2012 — C7-0084/2013, 05192/2012 — C7-0085/2013),

               —

               wara li kkunsidra l-Ftehim ta’ Sħubija bejn il-membri tal-grupp tal-Istati Afrikani, tal-Karibew u tal-Paċifiku, minn naħa waħda, u l-Komunità Ewropea u l-Istati Membri tagħha, min-naħa l-oħra, iffirmat f’Cotonou fit-23 ta’ Ġunju 2000 (3) u revedut fil-Lussemburgu fil-25 ta’ Ġunju 2005 (4),

               —

               wara li kkunsidra d-Deċiżjoni tal-Kunsill 2001/822/KE tas-27 ta’ Novembru 2001 dwar l-assoċjazzjoni tal-pajjiżi u t-territorji lil hinn mill-baħar mal-Komunità Ewropea (“Deċiżjoni dwar Assoċjazzjoni lil hinn mill-baħar”) (5), emendata bid-Deċiżjoni tal-Kunsill 2007/249/KE (6),

               —

               wara li kkunsidra l-Artikolu 33 tal-Ftehim Intern tal-20 ta’ Diċembru 1995, bejn ir-rappreżentanti tal-gvernijiet tal-Istati Membri, li ltaqgħu fi ħdan il-Kunsill, dwar il-finanzjament u l-amministrazzjoni tal-għajnuna Komunitarja fil-qafas tat-Tieni Protokoll Finanzjarju tar-raba’ Konvenzjoni AKP-KE (7),

               —

               wara li kkunsidra l-Artikolu 32 tal-Ftehim Intern tat-18 ta’ Settembru 2000, bejn ir-rappreżentanti tal-gvernijiet tal-Istati Membri, li ltaqgħu fi ħdan il-Kunsill, dwar il-finanzjament u l-amministrazzjoni tal-għajnuna tal-Komunità fil-qafas tal-Protokoll Finanzjarju għall-Ftehim ta’ Sħubija bejn l-Istati Afrikani, tal-Karibew u tal-Paċifiku u l-Komunità Ewropea u l-Istati Membri tagħha ffirmat f’Cotonou (Benin) fit-23 ta’ Ġunju 2000, u dwar l-allokazzjoni tal-għajnuna finanzjarja għall-Pajjiżi u Territorji extra-Ewropej li għalihom japplikaw id-dispożizzjonijiet tar-raba’ parti tat-Trattat KE (8),

               —

               wara li kkunsidra l-Komunikazzjonijiet tal-Kummissjoni tal-21 ta’ April 2010 dwar “It-Taxxa u l-Iżvilupp – Kooperazzjoni ma’ Pajjiżi li qed Jiżviluppaw dwar il-Promozzjoni ta’ Governanza Tajba fi Kwistjonijiet tat-Taxxa” u tat-13 ta’ Ottubru 2011 dwar “L-Approċċ Futur għall-Appoġġ Baġitarju tal-UE għall-Pajjiżi Terzi”,

               —

               wara li kkunsidra l-Artikolu 319 tat-Trattat dwar il-Funzjonament tal-Unjoni Ewropea,

               —

               wara li kkunsidra l-Artikolu 74 tar-Regolament Finanzjarju tas-16 ta’ Ġunju 1998 applikabbli għall-kooperazzjoni għall-finanzjament tal-iżvilupp skont ir-raba’ Konvenzjoni AKP-KE (9),

               —

               wara li kkunsidra l-Artikolu 119 tar-Regolament Finanzjarju tas-27 ta’ Marzu 2003 applikabbli għad-disa’ Fond Ewropew għall-Iżvilupp (10),

               —

               wara li kkunsidra l-Artikolu 142 tar-Regolament tal-Kunsill (KE) Nru 215/2008 tat-18 ta’ Frar 2008 dwar ir-Regolament Finanzjarju applikabbli għall-10 Fond Ewropew għall-Iżvilupp (11),

               —

               wara li kkunsidra l-Artikolu 76, l-Artikolu 77(3) u l-Anness VI tar-Regoli ta’ Proċedura tiegħu,

               —

               wara li kkunsidra r-rapport tal-Kumitat għall-Kontroll tal-Baġit u l-opinjoni tal-Kumitat għall-Iżvilupp (A7-0062/2013),

               1.

               Jagħti l-kwittanza lill-Kummissjoni għall-implimentazzjoni tal-baġit tat-tmien, tad-disa’ u tal-għaxar Fondi Ewropej għall-Iżvilupp għas-sena finanzjarja 2011;

               2.

               Jippreżenta l-kummenti tiegħu fir-riżoluzzjoni t’hawn taħt;

               3.

               Jagħti istruzzjonijiet lill-President tiegħu biex jgħaddi din id-deċiżjoni, kif ukoll ir-riżoluzzjoni li hija parti integrali minnha, lill-Kunsill, lill-Kummissjoni, lill-Qorti tal-Ġustizzja tal-Unjoni Ewropea, lill-Qorti tal-Awdituri u lill-Bank Ewropew tal-Investiment, u biex jiżgura li jiġu ppubblikati f’Il-Ġurnal Uffiċjali tal-Unjoni Ewropea (serje L).

            Il-President

         Martin SCHULZ

            Is-Segretarju Ġenerali

         Klaus WELLE

      (1)  ĠU C 344, 12.11.2012, p. 243.

      (2)  ĠU C 348, 14.11.2012, p. 130.

      (3)  ĠU L 317, 15.12.2000, p. 3.

      (4)  ĠU L 287, 28.10.2005, p. 4.

      (5)  ĠU L 314, 30.11.2001, p. 1 u ĠU L 324, 7.12.2001, p. 1.

      (6)  ĠU L 109, 26.4.2007, p. 33.

      (7)  ĠU L 156, 29.5.1998, p. 108.

      (8)  ĠU L 317, 15.12.2000, p. 355.

      (9)  ĠU L 191, 7.7.1998, p. 53.

      (10)  ĠU L 83, 1.4.2003, p. 1.

      (11)  ĠU L 78, 19.3.2008, p. 1.

      RIŻOLUZZJONI TAL-PARLAMENT EWROPEW
      tas-17 ta’ April 2013
      li tinkludi l-kummenti li jagħmlu parti integrali mid-deċiżjoni tiegħu dwar il-kwittanza għall-implimentazzjoni tal-baġit tat-tmien, tad-disa’ u tal-għaxar Fondi Ewropej għall-Iżvilupp għas-sena finanzjarja 2011
      IL-PARLAMENT EWROPEW,

                  —

                  wara li kkunsidra r-rapport tal-Kummissjoni dwar is-segwitu għad-deċiżjoni ta’ kwittanza għas-sena finanzjarja 2010 (COM(2012) 585) u d-dokumenti ta’ ħidma tal-persunal tal-Kummissjoni maħruġin ma’ dan ir-rapport (SWD(2012) 330 u SWD(2012) 340),

                  —

                  wara li kkunsidra d-dikjarazzjonijiet finanzjarji u l-kontijiet tad-dħul u l-infiq tat-tmien, tad-disa’ u tal-għaxar Fondi Ewropej għall-Iżvilupp għas-sena finanzjarja 2011 (COM(2012) 435 — C7-0223/2012),

                  —

                  wara li kkunsidra r-Rapport Annwali tal-Kummissjoni tas-26 ta’ April 2012 dwar il-ġestjoni finanzjarja tat-tmien, tad-disa’ u tal-għaxar Fondi Ewropej għall-Iżvilupp fl-2011,

                  —

                  wara li kkunsidra l-informazzjoni finanzjarja dwar il-Fondi Ewropej għall-Iżvilupp (COM(2012) 386),

                  —

                  wara li kkunsidra r-rapport annwali tal-Qorti tal-Awdituri dwar l-attivitajiet iffinanzjati mit-tmien, mid-disa’ u mill-għaxar Fondi Ewropej għall-Iżvilupp (FEI) għas-sena finanzjarja 2011, flimkien mar-risposti tal-Kummissjoni (1) u r-rapporti speċjali tal-Qorti tal-Awdituri,

                  —

                  wara li kkunsidra d-dikjarazzjoni ta’ assigurazzjoni (2) dwar l-affidabilità tal-kontijiet kif ukoll il-legalità u r-regolarità tat-tranżazzjonijiet li fuqhom hija bbażata, ipprovduta mill-Qorti tal-Awdituri għas-sena finanzjarja 2011 skont l-Artikolu 287 tat-Trattat dwar il-Funzjonament tal-Unjoni Ewropea,

                  —

                  wara li kkunsidra r-rakkomandazzjonijiet tal-Kunsill tal-4 ta’ Frar 2013 rigward il-kwittanza li għandha tingħata lill-Kummissjoni fir-rigward tal-implimentazzjoni tal-operazzjonijiet tal-Fondi Ewropej għall-Iżvilupp għas-sena finanzjarja 2011 (05190/2012 — C7-0083/2013, 05191/2012 — C7-0084/2013, 05192/2012 — C7-0085/2013),

                  —

                  wara li kkunsidra l-Ftehim ta’ Sħubija bejn il-membri tal-grupp tal-Istati Afrikani, tal-Karibew u tal-Paċifiku, minn naħa waħda, u l-Komunità Ewropea u l-Istati Membri tagħha, min-naħa l-oħra, iffirmat f’Cotonou fit-23 ta’ Ġunju 2000 (3) u revedut fil-Lussemburgu fil-25 ta’ Ġunju 2005 (4),

                  —

                  wara li kkunsidra d-Deċiżjoni tal-Kunsill 2001/822/KE tas-27 ta’ Novembru 2001 dwar l-assoċjazzjoni tal-pajjiżi u t-territorji lil hinn mill-baħar mal-Komunità Ewropea (“Deċiżjoni dwar Assoċjazzjoni lil hinn mill-baħar”) (5), emendata bid-Deċiżjoni tal-Kunsill 2007/249/KE (6),

                  —

                  wara li kkunsidra l-Artikolu 33 tal-Ftehim Intern tal-20 ta’ Diċembru 1995, bejn ir-rappreżentanti tal-gvernijiet tal-Istati Membri, li ltaqgħu fi ħdan il-Kunsill, dwar il-finanzjament u l-amministrazzjoni tal-għajnuna Komunitarja fil-qafas tat-Tieni Protokoll Finanzjarju tar-raba’ Konvenzjoni AKP-KE (7),

                  —

                  wara li kkunsidra l-Artikolu 32 tal-Ftehim Intern tat-18 ta’ Settembru 2000, bejn ir-rappreżentanti tal-gvernijiet tal-Istati Membri, li ltaqgħu fi ħdan il-Kunsill, dwar il-finanzjament u l-amministrazzjoni tal-għajnuna tal-Komunità fil-qafas tal-Protokoll Finanzjarju għall-Ftehim ta’ Sħubija bejn l-Istati Afrikani, tal-Karibew u tal-Paċifiku u l-Komunità Ewropea u l-Istati Membri tagħha ffirmat f’Cotonou (Benin) fit-23 ta’ Ġunju 2000, u dwar l-allokazzjoni tal-għajnuna finanzjarja għall-Pajjiżi u Territorji extra-Ewropej li għalihom japplikaw id-dispożizzjonijiet tar-raba’ parti tat-Trattat KE (8),

                  —

                  wara li kkunsidra r-riżoluzzjoni tiegħu tat-28 ta’ Settembru 2006 dwar kooperazzjoni aktar u aħjar: il-pakkett għall-2006 dwar għajnuna effettiva tal-UE (9),

                  —

                  wara li kkunsidra l-Komunikazzjonijiet tal-Kummissjoni tal-21 ta’ April 2010 dwar “It-Taxxa u l-Iżvilupp – Kooperazzjoni ma’ Pajjiżi li qed Jiżviluppaw dwar il-Promozzjoni ta’ Governanza Tajba fi Kwistjonijiet tat-Taxxa” u tat-13 ta’ Ottubru 2011 dwar “L-Approċċ Futur għall-Appoġġ Baġitarju tal-UE għall-Pajjiżi Terzi”,

                  —

                  wara li kkunsidra r-riżoluzzjoni tiegħu tat-22 ta’ Mejju 2008 dwar is-segwitu tad-Dikjarazzjoni ta’ Pariġi tal-2005 dwar l-Effettività tal-Għajnuna (10),

                  —

                  wara li kkunsidra r-rapport tal-Kumitat għall-Għajnuna fl-Iżvilupp (DAC) tal-OECD dwar l-effikaċja tal-għajnuna, rapport ta’ progress dwar l-implimentazzjoni tad-Dikjarazzjoni ta’ Pariġi ta’ Ġunju tal-2009,

                  —

                  wara li kkunsidra l-“Kunsens ta’ Tuneż: l-Immirar ta’ Żvilupp Effikaċi” tal-4 u l-5 ta’ Novembru 2010, aġenda Afrikana għall-effikaċja tal-iżvilupp,

                  —

                  wara li kkunsidra d-dokument li rriżulta dwar il-laqgħa ta’ livell għoli tal-OECD dwar l-Effikaċja tal-Għajnuna f’Busan f’Diċembru 2011,

                  —

                  wara li kkunsidra l-Artikolu 319 tat-Trattat dwar il-Funzjonament tal-Unjoni Ewropea,

                  —

                  wara li kkunsidra l-Artikolu 74 tar-Regolament Finanzjarju tas-16 ta’ Ġunju 1998 applikabbli għall-kooperazzjoni għall-finanzjament tal-iżvilupp skont ir-raba’ Konvenzjoni AKP-KE (11),

                  —

                  wara li kkunsidra l-Artikolu 119 tar-Regolament Finanzjarju tas-27 ta’ Marzu 2003 applikabbli għad-disa’ Fond Ewropew għall-Iżvilupp (12),

                  —

                  wara li kkunsidra l-Artikolu 142 tar-Regolament tal-Kunsill (KE) Nru 215/2008 tat-18 ta’ Frar 2008 dwar ir-Regolament Finanzjarju applikabbli għall-10 Fond Ewropew għall-Iżvilupp (13),

                  —

                  wara li kkunsidra l-Artikolu 76, l-Artikolu 77(3) u l-Anness VI tar-Regoli ta’ Proċedura tiegħu,

                  —

                  wara li kkunsidra r-rapport tal-Kumitat għall-Kontroll tal-Baġit u l-opinjoni tal-Kumitat għall-Iżvilupp (A7-0062/2013),

                  A.

                  billi l-għan ewlieni tal-ftehim ta’ Cotonou bħala l-qafas tar-relazzjonijiet tal-Unjoni mal-pajjiżi Afrikani, tal-Karibew u tal-Paċifiku (AKP) u l-pajjiżi u t-territorji extra-Ewropej (OCTs) huwa li jnaqqas u eventwalment jeqred il-faqar, b’konformità mal-objettivi tal-iżvilupp sostenibbli u l-integrazzjoni gradwali tal-pajjiżi AKP u tal-OCTs fl-ekonomija dinjija u billi l-Fond Ewropew għall-Iżvilupp (FEŻ) huwa l-istrument tal-finanzjament tal-kooperazzjoni l-aktar importanti tal-Unjoni għall-kooperazzjoni għall-iżvilupp mal-pajjiżi AKP;

                  B.

                  billi l-Kummissjoni, bħala l-korp ta’ implimentazzjoni, hija responsabbli għall-kwittanza tal-FEŻ;

                  C.

                  billi t-trasparenza u l-kontabilità huma prerekwiżiti għall-kontroll demokratiku, kif ukoll għajnuna effettiva għall-iżvilupp;

                  D.

                  billi l-pajsaġġ tal-għajnuna għall-iżvilupp qed jevolvi b’mod kostanti; billi l-għajnuna għall-iżvilupp hija parti minn kuntest ikbar, fejn il-kummerċ, ir-rimessi u sorsi oħra ta’ dħul illum huma iżjed importanti mill-ħlasijiet tal-Għajnuna Uffiċjali għall-Iżvilupp (ODA) għall-parti l-kbira tal-pajjiżi li qed jiżviluppaw;

                  E.

                  billi l-flussi finanzjarji illeċiti minn pajjiżi li qed jiżviluppaw jimminaw serjament l-opportunità tagħhom għat-tkabbir u t-taffija tal-faqar;

                  F.

                  billi l-għajnuna għall-iżvilupp f’ħafna każijiet tingħata f’kuntest ta’ istituzzjonijiet tal-Istat dgħajfa, okkorrenza għolja ta’ korruzzjoni u livell insuffiċjenti ta’ sistemi ta’ kontroll fl-Istat riċevitur u fejn l-awditjar tal-Unjoni tal-kooperazzjoni għall-iżvilupp tagħha huwa ta’ importanza parikolari;

                  G.

                  billi appoġġ mill-baġit, filwaqt li jservi ta’ għodda utli għall-iżvilupp, iġorr miegħu riskju fiduċjarju konsiderevoli u għandu jingħata biss jekk jipprovdi biżżejjed kontabilità u trasparenza;

                  H.

                  billi t-trasparenza u l-kontabilità fit-tassazzjoni ġew enfasizzati mill-ġdid fil-Komunikazzjoni tal-Kummissjoni dwar “It-Taxxa u l-Iżvilupp — Kooperazzjoni ma’ Pajjiżi li qed Jiżviluppaw dwar il-Promozzjoni ta’ Governanza Tajba fi Kwistjonijiet tat-Taxxa” imsemmija hawn fuq; billi l-appoġġ baġitarju iġorr riskju fiduċjarju konsiderevoli, huwa għandu jingħata biss jekk jipprovdi trasparenza, kontabilità u effettività suffiċjenti;

                  I.

                  billi t-tħeġġiġ tat-trasparenza u l-ġlieda kontra l-korruzzjoni u l-frodi huma ta’ importanza ewlenija għas-suċċess tal-operazzjonijiet ta’ appoġġ baġitarju tal-Unjoni kif enfasizzat fil-Komunikazzjoni tal-Kummissjoni dwar “L-Approċċ Futur għall-Appoġġ Baġitarju tal-UE għall-Pajjiżi Terzi” imsemmija hawn fuq;

                  J.

                  billi s-sostennibilità hija kruċjali għall-effikaċja tal-għajnuna għall-iżvilupp;

                  K.

                  billi l-impenji globali, l-impenji individwali u l-pagamenti laħqu EUR 3,279 biljun, EUR 2,786 biljun u EUR 2,941 biljun rispettivament għas-sena finanzjarja 2011 (14);

                  L.

                  billi l-Parlament għamel talbiet ripetuti għall-inklużjoni tal-FEŻ fil-baġit ġenerali;

         Id-Dikjarazzjoni ta’ Assigurazzjoni

         Affidabbiltà tal-kontijiet

                  1.

                  Jilqa’ l-opinjoni tal-Qorti tal-Awdituri li l-kontijiet annwali finali tat-tmien, tad-disa’ u tal-għaxar FEŻ jippreżentaw b’mod ġust, fl-aspetti materjali kollha, il-pożizzjoni finanzjarja tal-FEŻ mill-31 ta’ Diċembru 2011;

                  2.

                  Ifakkar fl-opinjoni tal-Qorti tal-Awdituri li għad hemm frekwenza għolja ta’ żbalji ta’ kodifikazzjoni li jibqgħu sors ta’ tħassib peress li jistgħu jolqtu l-preċiżjoni tad-data użata għat-tħejjija tal-kontijiet annwali, b’mod partikolari fir-rigward tal-eżerċizzju annwali ta’ qtugħ il-linja fi tmiem is-sena; huwa mħasseb li din is-sitwazzjoni għadha ma ġietx irrimedjata mill-Kummissjoni, minkejja l-kritika ripetuta tal-Qorti tal-Awdituri u t-talbiet tal-Parlament għal titjib;

         Regolarità tat-tranżazzjonijiet

                  3.

                  Jinnota b’sodisfazzjon li, skont il-Qorti tal-Awdituri, id-dħul u l-impenji huma eżenti minn żbalji sinifikanti;

                  4.

                  Huwa mħasseb dwar l-opinjoni tal-Qorti tal-Awdituri fir-rigward tal-legalità u r-regolarità tal-pagamenti li fuqhom huma bbażati l-kontijiet u li juru li l-pagamenti kienu affettwati materjalment mill-iżbalji; huwa mħasseb li nstab żball materjali fil-pagamenti tal-FEŻ għat-tieni sena konsekuttiva u dan fi grad tassew ogħla meta mqabbel mal-2010 (b’rata ta’ żball stmata ta’ 5,1 % fl-2011, jiġifieri żieda sinifikanti fuq l-2010, meta kienet 3,4 %);

                  5.

                  Jiddispjaċih li r-rata tal-iżball l-aktar probabbli għadha għolja; jiddispjaċih, b’mod partikulari, li kemm ir-rata tal-iżball l-aktar probabbli u l-frekwenza tal-iżbalji żdiedu fl-2011; jirrikonoxxi li jista’ jkun hemm varjazzjonijiet statistiċi minn sena għal oħra u jikkunsidra li huwa kruċjali li t-tendenza ma tkomplix; jitlob lill-Kummissjoni sabiex tlesti l-analiżi komparattiva tal-iżbalji skoperti mill-Qorti tal-Awdituri fl-2010 u 2011 u tirrapporta s-sejbiet tagħha lill-Parlament;

                  6.

                  Jinnota li r-rata tal-iżball imsemmija hawn fuq tirrifletti biss l-iżbalji kwantifikabbli, filwaqt illi l-iżbalji li setgħu seħħu b’konnessjoni mal-EUR 737 miljun li ntefqu fuq l-appoġġ baġitarju mhumiex inklużi;

                  7.

                  Jinnota bi tħassib li mid-29 tranżazzjoni affetwati mill-iżball kwantifikabbli, 11 kienu pagamenti finali diġà soġġetti għall-kontrolli tal-Kummissjoni;

                  8.

                  Huwa mħasseb dwar il-fatt li ħafna minn dawk l-iżbalji la kienu ġew innutati minn awditjar estern u lanqas mill-kontrolli tal-Kummissjoni stess, li jindika dgħufija fis-sistemi ta’ superviżjoni u ta’ kontroll tad-Direttorat Ġenerali għall-Iżvilupp u l-Kooperazzjoni tal-Kummissjoni — EuropeAid; iħeġġeġ lill-Kummissjoni teżamina l-kawżi ta’ dawk l-iżbalji u twettaq azzjonijiet ta’ rimedju biex teliminahom;

                  9.

                  Jilqa’ r-rapport annwali mill-Qorti tal-Awdituri; jilqa’ b’mod speċifiku l-fatt li jidentifika b’mod ċar l-oqsma problematiċi, bħaż-żieda fir-rata tal-iżball u l-appoġġ baġitarju; jinnota li l-Qorti tal-Awdituri ma tikkondividix mingħajr riżervi l-ottimiżmu tal-Kummissjoni li l-ġestjoni tal-baġit qed titjieb b’mod stabbli;

                  10.

                  Jistieden lill-Kummissjoni tuża sistema ta’ “traffic light” fir-rapport annwali tagħha tal-FEŻ biex turi dak li tjieb jew dak li ħżien minn sena għall-oħra;

         Effikaċja tas-sistemi

                  11.

                  Huwa inkwetat ħafna bis-sejba mill-Qorti tal-Awdituri li s-sistemi ta’ superviżjoni u ta’ kontroll huma biss parzjalment effettivi;

                  12.

                  Jilqa’ l-evalwazzjoni pożittiva tal-Qorti tal-Awdituri tal-istrateġija ta’ kontroll ta’ EuropeAid biex jiġu prevenuti jew skoperti u kkoreġuti żbalji u tal-implimentazzjoni tal-istandards interni tal-kontroll tal-Kummissjoni;

                  13.

                  Jinnota li d-dewmien fil-kuntrattar ta’ programmi ta’ infrastruttura importanti u pagamenti ta’ appoġġ baġitarju li baqgħu ma tħallsux wasslu sabiex l-impenji u l-pagamenti individwali jkunu 13 % u 16 % rispettivament inqas mill-mira fl-2011; itenni t-tħassib partikolari tiegħu rigward ir-rata baxxa ta’ impenn tal-pakkett reġjonali tal-10 FEŻ (31 %), sentejn biss wara t-tmiem tal-perjodu ta’ programmazzjoni; iħeġġeġ lill-Kummissjoni biex tistinka għall-implimentazzjoni finanzjarja mingħajr xkiel ta’ dan il-pakkett u biex id-dewmien preżenti jservi ta’ tagħlima għall-perjodu ta’ programmazzjoni li jmiss;

                  14.

                  Huwa mħasseb li l-politika dwar ir-riżorsi umani kompliet tkun ta’ tħassib persistenti minħabba r-rata għolja ta’ tibdil tal-persunal u r-riorganizzazzjoni li seħħet f’nofs l-2011 u li l-membri tal-persunal tal-EuropeAid kienu qed jiġu użati għal kompiti oħra għajr il-ġestjoni tal-għajnuna, minbarra l-limiti ta’ flessibilità miftiehma mas-Servizz Ewropew għall-Azzjoni Esterna (SEAE); jistenna li dik is-sitwazzjoni tkun tjiebet fl-2012 u jitlob li l-Parlament ikun mgħarraf dwar is-sitwazzjoni;

                  15.

                  Jinnota b’dispjaċir li l-Qorti tal-Awdituri evalwat kontrolli ex-ante minn uffiċjali awtorizzanti fil-kwartieri ġenerali tal-EuropeAid u fid-delegazzjonijiet bħala parzjalment effettivi biss; jitlob lill-Kummissjoni biex tkompli l-isforzi tagħha sabiex ittejjeb is-sistemi attwali tagħha u tirrapporta lill-Parlament dwar ir-riżultati sal-aħħar ta’ Novembru 2013;

                  16.

                  Jinnota li l-Qorti tal-Awdituri kkonkludiet li l-parti l-kbira tal-Uffiċjali Awtorizzanti Nazzjonali (NAOs) fil-pajjiżi benefiċjarji tal-FEŻ għandhom prestazzjoni iktar baxxa mill-istandards meħtieġa ta’ ġestjoni finanzjarja; iħeġġeġ lill-Kummissjoni tintensifika l-assistenza teknika u l-isforzi ta’ taħriġ tagħha biex ittejjeb il-kapaċitajiet ta’ monitoraġġ u ta’ superviżjoni tal-NAOs;

                  17.

                  Jilqa’ l-introduzzjoni tal-Manwal għall-Ġestjoni Finanzjarja biex jittejjeb l-għarfien tal-kuntratturi u tal-benefiċjarji dwar ir-regoli tal-ġestjoni finanzjarja u tal-eliġibbiltà tal-Unjoni; iħeġġeġ lill-Kummissjoni tkompli ttejjeb il-ġestjoni tal-proċeduri għall-għoti ta’ kuntratti billi tiċċara l-kriterji tal-għażla u tiddokumenta aħjar il-proċess ta’ valutazzjoni, u ssaħħaħ il-kwalità tas-superviżjoni tal-għoti ta’ kuntratti, bil-ħsieb li jitnaqqas in-numru għoli ta’ żbalji li jinstabu fil-pagamenti tal-proġetti;

                  18.

                  Jitlob lill-Kummissjoni sabiex tistabbilixxi lista sewda (blacklist) ta’ fornituri tas-servizz esterni li ma jissodisfawx l-istandards meħtieġa, inkluż grupp ta’ kriterji vinkolanti, u sabiex tgħarraf lill-awtorità tal-kwittanza dwar il-konklużjonijiet tagħha qabel il-bidu tal-proċedura ta’ kwittanza li jmiss;

                  19.

                  Jinnota b’sodisfazzjon li l-monitoraġġ u s-superviżjoni huma effettivi fil-kwartieri tal-EuropeAid; jilqa’ l-verżjoni l-ġdida tar-Rapport dwar il-Ġestjoni tal-Assistenza Esterna kull sitt xhur; jiddispjaċih, madankollu, li l-affidabilità tal-indikaturi ewlenin tal-prestazzjoni relatati ma’ kontrolli finanzjarji li fuqha huma bbażati hija affettwata minn data mhux preċiża fis-Sistema Komuni ta’ Informazzjoni Relex (CRIS);

                  20.

                  Huwa mħasseb dwar in-nuqqasijiet eżistenti fil-CRIS fir-rigward ta’ informazzjoni dwar ir-riżultati u s-segwitu tal-kontrolli ex-ante kollha minħabba li l-Verifika CRIS ma tipprovdix informazzjoni dwar l-ammonti kkunsidrati ineliġibbli mill-EuropeAid, CRIS ma tipprovdix informazzjoni sħiħa dwar l-ammonti li nstabu li huma ineliġibbli u ġew ikkoreġuti mill-kontrolli ex-ante tal-Kummissjoni nnifisha u l-eżattezza tad-data ta’ CRIS tibqa’ problematika; jilqa’ l-impenn tal-Kummissjoni sabiex ittejjeb il-kwalità tad-data CRIS fl-2012;

                  21.

                  Huwa mħasseb serjament dwar is-sejba tal-Qorti tal-Awdituri li l-monitoraġġ u s-superviżjoni kienu biss parzjalment effettivi għad-delegazzjonijiet; jinnota li r-restrizzjonijiet tal-persunal u r-riżorsi umani inadegwati, li jista’ jkollhom impatt negattiv fuq il-kontrolli finanzjarji, ġew irrappurtati fl-aħħar erba’ rapporti annwali tal-Qorti tal-Awdituri dwar l-FEŻ; huwa mħasseb ferm dwar din il-problema rikorrenti;

                  22.

                  Jieħu nota tan-numru baxx ta’ każijiet irrappurtati ta’ whistleblowing, minkejja r-rata għolja tal-iżball; jitlob lill-Kummissjoni sabiex terġa’ tikkunsidra l-politika tagħha dwar il-whistleblowing, inkluża l-implimentazzjoni ta’ dik il-politika fid-delegazzjonijiet; jitlob li l-Kummissjoni tirrapporta lill-Parlament dwar il-politiki u l-azzjonijiet attwali tagħha sabiex tirċievi u tipproteġi lill-whistleblowers interni kif ukoll esterni u dwar kwalunkwe bidla tagħhom;

                  23.

                  Jinsab sodisfatt bl-evalwazzjoni tal-funzjoni ta’ awditjar estern tal-Qorti tal-Awdituri fir-rigward tal-kwartieri ġenerali ta’ EuropeAid bħala effettivi; huwa mħasseb li l-istess konklużjoni ma tistax titfassal fir-rigward tal-delegazzjonijiet minħabba li hemm defiċjenzi f’awditjar ibbażat fuq ir-riskju u dewmien fil-proċess tal-approvazzjoni tal-awditjar li jistgħu jwasslu għal infiq ineliġibbli li ma jkunx jista’ jiġi rkuprat; jitlob lill-Kummissjoni u s-SEAE sabiex isolvu dik il-problema mingħajr dewmien;

                  24.

                  Jinsab inkwetat li l-Qorti tal-Awdituri evalwat awditjar intern bħala parzjalment effettiv; jirrikonoxxi li hija r-riorganizzazzjoni tal-Kummissjoni fl-2011 li kellha impatt kbir fuq l-attività ta’ Kapaċità tal-Awditjar Intern; jistenna li s-sitwazzjoni tkun tjiebet fl-2012;

                  25.

                  Jiddispjaċih minħabba n-nuqqas ta’ konformità bejn il-kalkolu tal-Qorti tal-Awdituri tar-rata tal-iżball l-aktar probabbli skont l-approċċ annwali tal-Qorti tal-Awdituri u l-metodoloġija attwali u l-prattika tal-Kummissjoni li tirreferi għar-rata netta tal-iżball residwu li tkopri aktar minn sena; jilqa’ l-inizjattiva tal-Kummissjoni li tniedi studju dwar ir-rata tal-iżball residwu tal-EuropeAid u jistenna li jiġi finalizzat fi ħdan il-perjodu ta’ żmien stipulat jiġifieri fl-ewwel kwart tal-2013; jitlob lill-Kummissjoni sabiex tippreżenta r-riżultati ta’ dan l-istudju lill-Parlament hekk kif isiru disponibbli;

                  26.

                  Huwa sodisfatt li fl-opinjoni tal-Qorti tal-Awdituri, EuropeAid għamlet progress sinifikanti fl-implimentazzjoni tal-ħafna mir-rakkomandazzjonijiet tal-Qorti tal-Awdituri; iħeġġeġ lill-Kummissjoni sabiex timplimenta b’mod sħiħ ir-rakkomandazzjonijiet tal-Qorti tal-Awdituri li jinsabu fir-Rapport Annwali tal-2011;

                  27.

                  Jieħu nota tal-assigurazzjoni tal-Kummissjoni li ma hemm l-ebda kont bankarju f’isimha jew ġestit minnha barra mill-baġit fis-sens li l-fondi qegħdin jintużaw għall-ħlas ta’ azzjonijiet li mhumiex awtorizzati mill-Awtorità tal-Baġit;

         Ħruġ ta’ kapital illeċitu

                  28.

                  Jirrikonoxxi li waħda mill-akbar sfidi li l-pajjiżi li qed jiżviluppaw qed jaffaċċjaw hija l-ħruġ konsiderevoli ta’ kapital illeċitu; jirrikonoxxi li ċ-ċentri lil hinn mix-xtut u r-rifuġji fiskali jiffaċilitaw ħruġ ta’ kapital illegali annwali ta’ USD 1 triljun; josserva li dan il-ħruġ monetarju illegali jikkostitwixxi madwar għaxar darbiet l-ammont ta’ għajnuna finanzjarja li tingħata lill-pajjiżi li qed jiżviluppaw għat-taffija tal-faqar u l-iżvilupp ekonomiku;

                  29.

                  Jirreferi b’mod speċifiku għar-riżoluzzjoni tiegħu tat-8 ta’ Marzu 2011 dwar it-Taxxa u l-Iżvilupp – kooperazzjoni ma’ pajjiżi li qed jiżviluppaw dwar il-promozzjoni ta’ governanza tajba fi kwistjonijiet fiskali (15);

                  30.

                  Jenfasizza li l-fluss transkonfinali ta’ flus illeċitu, il-qligħ minn evażjoni tat-taxxa kummerċjali, prinċipalment permezz tal-ipprezzar kummerċjali ħażin, jirrapreżentaw l-ikbar komponent;

                  31.

                  Josserva li s-sistemi tat-taxxa jistgħu jiġu evażi permezz ta’ rifuġji fiskali, is-segretezza ta’ ġurisdizzjonijiet, il-korporazzjonijiet moħbija, il-kontijiet fiduċjarji anonimi, il-fondazzjonijiet foloz, l-ipprezzar kummerċjali ħażin, u t-tekniki ta’ ħasil tal-flus; jenfasizza li jeħtieġ li l-evażjoni tat-taxxa u l-frodi fiskali jiġu ttrattati b’mod urġenti fil-livelli kollha (nazzjonali, tal-Unjoni u internazzjonali); jitlob lill-Kummissjoni tidentifika oqsma għat-titjib kemm fil-leġiżlazzjoni tal-Unjoni kif ukoll fil-kooperazzjoni amministrattiva bejn l-Istati Membri; jitlob lill-Kummissjoni tistudja l-possibbiltajiet li tinvolvi lill-pajjiżi riċevituri fil-ġlieda kontra l-evitar tat-taxxa permezz ta’ programm ibbażat fuq inċentivi, u tirrapporta lura lill-awtorità tal-kwittanza bis-sejbiet tagħha qabel l-aħħar tas-sena 2013;

                  32.

                  Jilqa’ l-Pjan ta’ Azzjoni tal-Kummissjoni għat-tisħiħ tal-ġlieda kontra l-frodi fiskali u l-evażjoni tat-taxxa; jemmen li definizzjoni komuni u lista sewda (blacklist) ta’ rifuġji fiskali kif ukoll it-trasparenza korporattiva mtejba, inkluża l-introduzzjoni ta’ ‘sjieda benefiċjarja’ f’reġistrazzjonijiet ta’ kumpaniji, huma passi importanti biex jitrażżnu l-flussi ta’ kapital illeċitu;

                  33.

                  Jaqbel mal-Kummissjoni li “l-integrazzjoni li qed tiżdied ta’ swieq internazzjonali u l-globalizzazzjoni ekonomika taffettwa wkoll l-effikaċja tas-sistemi fiskali nazzjonali” (16) u li “l-indirizzar ta’ din il-problema jeħtieġ sforzi konġunti kemm mill-pajjiżi li qed jiżviluppaw kif ukoll dawk żviluppati biex jiġu implimentati l-prinċipji ta’ governanza tajba fil-qasam tat-taxxa, u b’hekk itejbu wkoll il-prospetti tat-tkabbir u t-tnaqqis tal-faqar f’pajjiżi li qed jiżviluppaw filwaqt li jissaħħu s-sistemi tat-taxxa fuq livell globali” (17);

                  34.

                  Jenfasizza li partijiet tal-flussi finanzjarji illeċiti jsiru permezz ta’ tranżazzjonijiet tal-ipprezzar kummerċjali ħażin li jikkonsistu f’importazzjonijiet bi prezz għoli u esportazzjonijiet bi prezz baxx fuq dokumenti doganali; jenfasizza r-rwol importanti tal-awtoritajiet doganali fl-iskoperta ta’ tranżazzjonijiet frawdolenti minħabba li huma dawk li jkunu preżenti fil-punti tad-dħul u l-ħruġ ta’ prodotti; jindika li l-prattiki illeċiti huma possibbli fin-nuqqas ta’ sorveljanza doganali nazzjonali effiċjenti;

                  35.

                  Josserva li l-awtoritajiet doganali f’ħafna pajjiżi li qed jiżviluppaw mhumiex jaħdmu b’mod effikaċi, prinċipalment minħabba fin-nuqqas ta’ sistemi effiċjenti ta’ ġestjoni tar-riskju; jistieden lill-Kummissjoni sabiex tagħti attenzjoni partikolari lil dan l-aspett ta’ żvilupp u sabiex tikkonċentra r-riżorsi tagħha għar-rimedju ta’ din is-sitwazzjoni, speċjalment billi tinkludi riformi sostenibbli tas-sistemi doganali fil-kriterji għall-ġestjoni finanzjarja pubblika għall-għoti ta’ appoġġ baġitarju;

                  36.

                  Jenfasizza l-fatt li kontroll doganali ineffiċjenti mhuwiex esklussiv għall-pajjiżi li qed jiżviluppaw; jiddeplora l-fatt li l-kontroll doganali fl-Istati Membri mhux qed jaħdem sew (18), b’hekk qed tiġi permessal-imġiba frawdolenti; iħeġġeġ lill-Kummissjoni biex tieħu l-passi kollha meħtieġa sabiex tirrimedja din is-sitwazzjoni billi ssaħħaħ il-kooperazzjoni tagħha man-netwerks internazzjonali bħan-Netwerk tal-Aġenzija tal-Kriminalità Ekonomika u l-awtoritajiet doganali nazzjonali sabiex tinġabar evidenza mill-manifatturi, il-linji tat-tbaħħir, il-kumpaniji tal-loġistika u l-awtoritajiet tal-portijiet mad-dinja kollha;

         Koordinazzjoni tal-għajnuna għall-iżvilupp, prijoritajiet ta’ żvilupp, u l-ksib ta’ riżultati mill-għajnuna tal-Unjoni

                  37.

                  Jinnota li l-għajnuna tal-Unjoni għadha maqsuma bejn l-istrumenti tal-Unjoni rigward il-livelli ta’ azzjoni fl-Unjoni kif ukoll il-programmi bilaterali tal-Istati Membri u l-interventi tal-Bank Ewropew tal-Investiment (BEI); din is-sitwazzjoni tikkontribwixxi għal dgħufijiet fil-programmazzjoni tal-għajnuna f’sitwazzjonijiet fraġli u ta’ kriżi; jistieden lill-Kummissjoni tikkoordina l-istrumenti differenti ta’ għajnuna fl-Unjoni kollha;

                  38.

                  Jiddispjaċih li erba’ pajjiżi biss – l-Isvezja, il-Lussemburgu, id-Danimarka u l-Pajjiżi l-Baxxi – qabżu l-miri tal-Unjoni fl-assistenza għall-iżvilupp internazzjonali fl-2012, minkejja l-fatt li kollha kemm huma kkommettew ruħhom li jikkontribwixxu 0,70 % tal-Prodott Domestiku Gross (PDG) tagħhom f’għajnuna għall-iżvilupp;

                  39.

                  Itenni li l-governanza tajba, id-demokrazija, ir-rispett għad-drittijiet tal-bniedem u tnaqqis tal-faqar iridu jkunu għanijiet integrati tal-organizzazzjonijiet implimentattivi fil-pajjiżi fejn qed jingħata l-appoġġ tal-FEŻ; jistieden lill-Kummissjoni sabiex aktar ta’ spiss tuża d-djalogu politiku skont l-Artikolu 8 tal-Ftehim ta’ Cotonou meta jkun hemm vjolazzjonijiet tad-drittijiet tal-bniedem, u jekk ikun meħtieġ tissospendi l-għajnuna;

                  40.

                  Jinnota li l-Unjoni teħtieġ firxa wiesgħa ta’ għodod għall-kooperazzjoni għall-iżvilupp adatta għal kuntesti differenti; jenfasizza b’mod speċjali l-ħtieġa għal għodod u metodi ta’ ħidma effikaċi meta jkunu qegħdin jiġu ttrattati l-Istati falluti jew l-Istati b’nuqqas serju ta’ demokrazija;

                  41.

                  Jenfasizza li l-għanijiet speċifiċi tal-politika għall-iżvilupp iridu jiġu ssalvagwardjati taħt is-SEAE; jenfasizza li kunsiderazzjonijiet oħra bħall-politika kummerċjali u kunsiderazzjonijiet tal-politika barranija u ta’ sigurtà ma għandhomx ikunu relevanti għall-prijoritajiet tal-Unjoni għall-iżvilupp;

                  42.

                  Josserva li l-impatt globali tal-politika għall-iżvilupp tal-Unjoni jiġi ddeterminat mill-politiki tal-Unjoni dwar l-agrikoltura, is-sajd, l-enerġija u l-kummerċ; jenfasizza l-ħtieġa li tiġi żgurata l-koerenza tal-politika għall-iżvilupp, skont l-Artikolu 208 tat-Trattat dwar il-Funzjonament tal-Unjoni Ewropea u li dik il-politika għandha tħaddan u tħares il-prinċipju “tagħmilx ħsara”;

                  43.

                  Jenfasizza li għandha ssir aktar enfasi fuq is-sostenibbiltà tal-għajnuna; huwa mħasseb dwar id-dgħufijiet persistenti f’termini tal-effiċjenza (fejn 40,3 % tal-interventi eżaminati jiffaċċjaw problemi), tal-effikaċja (43 %) u tas-sostenibbiltà (46 %) tal-proġetti u l-programmi li għaddejjin fl-Afrika Sub-Saħarjana (19) żvelati minn valutazzjonijiet fil-post minn esperti indipendenti; jinnota li preokkupazzjonijiet simili dwar il-prestazzjoni affettwaw l-implimentazzjoni fil-Karibew, fejn il-perċentwal globali tal-proġetti li għandhom prestazzjoni tajba jew tajba ħafna naqas minn 74,6 % fl-2009 għal 72,9 % fl-2010 u 61,5 % fl-2011 (20), kif ukoll fir-reġjun tal-Paċifiku, fejn proporzjon sinifikanti tal-programmi kellhom diffikultajiet fl-implimentazzjoni (21);

                  44.

                  Huwa preokkupat ħafna dwar is-sejbiet tal-Qorti tal-Awdituri li jinstabu fir-Rapporti Speċjali Nri 1/2012 u 13/2012 tal-Qorti tal-Awdituri dwar l-Effikaċja tal-Għajnuna għall-Iżvilupp tal-Unjoni Ewropea għas-Sigurtà fl-Ikel fl-Afrika sub-Saħarjana u dwar l-Għajnuna għall-Iżvilupp tal-Unjoni Ewropea għall-Provvista tal-Ilma tax-Xorb u s-Sanità Bażika fil-Pajjiżi sub-Saħarjani rispettivament, li wrew li l-prospetti għas-sostenibbiltà huma tajbin għal nofs l-interventi iżda hemm anqas garanziji ta’ riżultati kontinwi għan-nofs l-ieħor; jilqa’ r-rakkomandazzjonijiet tal-Qorti tal-Awdituri li jinsabu f’dawk ir-rapporti u jħeġġeġ lill-Kummissjoni biex tikkunsidrahom sabiex timmassimizza l-benefiċċji min-nefqa għall-iżvilupp tal-Unjoni;

                  45.

                  Huwa tal-opinjoni li l-edukazzjoni għandha rwol ewlieni fl-iżvilupp, minħabba li tagħti prospetti għas-sotenibbiltà tal-isforzi tal-għajnuna u mingħajrha, anke l-politiki tekniċi meqjusal-aħjar ifallu; jirrikonoxxi l-isfidi f’dan il-qasam, speċjalment id-diffikultajiet sabiex jintlaħqu miri globali f’termini ta’ parità bejn is-sessi għar-reġistrazzjoni fl-iskejjel;

                  46.

                  Jemmen li l-Kummissjoni għandha tkun tista’ turi lill-kontribwenti dak li nkiseb bl-għajnuna għall-iżvilupp tal-Unjoni f’dan il-qasam; jistieden lill-Kummissjoni sabiex tifformola għanijiet ċari li mbagħad jagħmluha possibbli li jsiru verifiki attwali ta’ prestazzjoni;

                  47.

                  Jilqa’ l-fatt li s-servizzi tal-Kummissjoni qed jaħdmu fuq qafas komuni għall-kejl u l-komunikazzjoni tar-riżultati ta’ politika għall-iżvilupp, inkluż għat-tkabbir inklużiv u sostenibbli, bħala parti mill-implimentazzjoni tal-“Aġenda għall-Bidla”; jistieden lill-Kummissjoni biex tikkomunika r-riżultat ta’ dawk l-isforzi lill-Parlament sal-aħħar ta’ Novembru 2013;

                  48.

                  Jenfasizza l-valur tal-verifiki ta’ prestazzjoni mwettqa fil-qasam tal-għajnuna għall-iżvilupp mill-Qorti tal-Awdituri; jinkoraġġixxi lill-Qorti tal-Awdituri biex tikkonċentra aktar mir-riżorsi tagħha fuq xogħol ta’ awditjar li jindirizza r-riskji għall-effiċjenza, l-effikaċja u l-ekonomija;

                  49.

                  Jenfasizza li żvilupp soċjali u ekonomiku fit-tul jeħtieġ sorsi sostenibbli ta’ dħul minbarra l-għajnuna; jikkunsidra li relazzjonijiet kummerċjali tajba u li jiffunzjonaw tajjeb f’konformità mal-prinċipji tal-WTO jikkostitwixxu kwistjoni ewlenija f’dan ir-rigward għall-pajjiżi li qed jiżviluppaw u għalhekk iħeġġeġ lill-Kunsill, lill-Kummissjoni u lill-pajjiżi AKP jsibu soluzzjonijiet għall-kwistjonijiet li jikkonċernaw il-Ftehimiet ta’ Sħubija Ekonomika u l-kummerċ ħieles bejn l-Unjoni u r-reġjun tal-AKP;

         L-appoġġ baġitarju

                  50.

                  Jinnota li fl-2011 EUR 207 miljun ġew impenjati għall-appoġġ baġitarju li jirrappreżenta 6,3 % tal-ammont kumplessiv tal-impenji totali;

                  51.

                  Ifakkar li l-Qorti tal-Awdituri sabet fir-Rapport Annwali tagħha dwar l-FEŻ fir-rigward tas-sena finanzjarja 2011 li 23 % tal-pagamenti għall-appoġġ baġitarju ġew affettwati minn żbalji mhux kwantifikabbli; josserva titjib fir-rigward tas-sejbiet fir-rapporti preċedenti; huwa tal-opinjoni, madankollu, li r-riżultat għall-2011 xorta mhuwiex sodisfaċenti;

                  52.

                  Huwa inkwetat ferm bil-konklużjoni tal-Qorti tal-Awdituri li żbalji mhux kwantifikabbli li rriżultaw min-nuqqas ta’ wirja strutturata ta’ konformità mal-kriterji tal-eliġibbiltà minħabba li l-kisbiet tal-ġestjoni finanzjarja pubblika ma ġewx ikkomparati mal-għanijiet stabbiliti għall-perjodu taħt reviżjoni; jistieden lill-Kummissjoni tiżgura kontroll rigoruż tal-pajjiżi riċevituri kemm qabel kif ukoll wara d-deċiżjoni biex jingħata appoġġ baġitarju, b’mod partikolari fil-pajjiżi li jirċievu biżżejjed għajnuna finanzjarja mill-fondi għall-iżvilupp tal-Unjoni fejn il-korruzzjoni qed tiżdied ferm; jitlob għalhekk għal sistemi ta’ kontroll aħjar mill-Kummissjoni, sabiex tiżgura li l-flus tal-kontribwenti Ewropej ma jintużawx ħażin għall-finanzjament tat-terroriżmu jew korruzzjoni;

                  53.

                  Jirrikonoxxi l-vantaġġi potenzjali ta’ appoġġ baġitarju; jiġbed l-attenzjoni, madankollu, għar-riskji li tinvolvi din il-modalità ta’ għajnuna fis-sens li hija aktar vulnerabbli għall-frodi u l-korruzzjoni minn forom oħra ta’ għajnuna, minħabba l-funġibilità tagħha; ifakkar li l-kontroll mill-Qorti tal-Awdituri fuq il-fondi mħallsa bħala appoġġ baġitarju jintemm fil-mument li l-għajnuna tal-Unjoni titħallas lit-teżor tal-pajjiż imsieħeb;

                  54.

                  Jenfasizza li dawk ir-riskji huma allarmanti b’mod speċjali fil-kuntest tal-ħruġ konsiderevoli ta’ kapital illeċitu minn pajjiżi li qed jiżviluppaw imsemmija fil-paragrafu 25; iħeġġeġ lill-Kummissjoni sabiex tikkunsidra r-rappurtar eżistenti dwar il-ħruġ ta’ kapital illeċitu qabel ma tieħu deċiżjoni dwar l-għoti ta’ appoġġ baġitarju;

                  55.

                  Jilqa’ d-dikjarazzjoni tal-Kummissjoni li l-ġlieda kontra l-frodi u l-korruzzjoni għandha tirċievi iżjed prominenza fl-appoġġ baġitarju, b’mod partikolari meta jkunu qiegħed jiġi vvalutat l-kriterju ta’ eliġibbiltà tal-Ġestjoni Finanzjarja Pubblika f’termini ta’ appoġġ baġitarju; iħeġġeġ lill-Kummissjoni sabiex għalhekk tikkunsidra r-rappurtar eżistenti dwar il-livelli tal-korruzzjoni u tal-frodi qabel ma tieħu deċiżjoni dwar l-għoti ta’ appoġġ baġitarju; jinsisti li korp nazzjonali indipendenti ta’ awditjar għandu jkun kundizzjoni għall-għoti ta’ appoġġ baġitarju;

                  56.

                  Jinnota li l-programmi relatati mal-governanza tajba huma ffinanzjati sabiex jappoġġjaw lill-pajjiżi li qed jiżviluppaw fil-ġlieda tagħhom kontra l-frodi, il-korruzzjoni u l-ġestjoni finanzjarja ħażina; waqt li jżomm quddiem għajnejh li sistema ġudizzjarja mingħajr korruzzjoni hija kundizzjoni sine qua non sabiex jiġu żgurati l-governanza tajba u l-istat tad-dritt, jistieden lill-Kummissjoni tagħmel enfażi qawwija fuq il-programmi ta’ riforma ġudizzjarja; barra minn dan jirrikonoxxi li l-Kummissjoni fl-2011 lestiet evalwazzjoni tematika dwar ir-riforma tas-sistema tal-ġustizzja u tas-sigurtà; jistieden lill-Kummissjoni tagħmel ir-riżultati tal-evalwazzjoni disponibbli għall-pubbliku;

                  57.

                  Jirrikonoxxi li r-rata ta’ żborż relattivament baxxa għall-pagamenti ta’ appoġġ baġitarju tal-FEŻ fl-2011 hija konsegwenza diretta ta’ valutazzjoni aktar bir-reqqa tal-konformità tal-gvernijiet sħab mal-kriterji ta’ eliġibbiltà u/jew l-indikaturi tal-prestazzjoni, li wasslet sabiex il-Kummissjoni żżomm l-iżborżi li jammontaw għal EUR 200 miljun f’16-il pajjiż tal-AKP fejn ma ntweriex biżżejjed progress fir-rigward tal-objettivi stabbiliti minn qabel; jilqa’ l-approċċ il-ġdid għall-appoġġ baġitarju tal-Unjoni (22) introdott f’Ottubru 2011, li jikkontribwixxi għat-tisħiħ tal-mekkaniżmi ta’ responsabbiltà domestika fil-pajjiżi tal-AKP; jistieden lill-Kummissjoni sabiex tippreżenta lill-Parlament l-ewwel riżultati f’termini tal-effikaċja ta’ dan l-approċċ il-ġdid meta l-linji gwida l-ġodda jkunu ġew applikat b’mod sħiħ;

                  58.

                  Jirrepeti t-talba tiegħu lill-Kummissjoni u l-Istati Membri sabiex joħolqu reġistru pubbliku li fih jiġu elenkati b’mod trasparenti ftehimiet, proċeduri u indikaturi għall-iżvilupp dwar l-appoġġ baġitarju (23);

                  59.

                  Jirrepeti t-talba tiegħu lill-Kummissjoni sabiex tipprovdi rapporti regolari dwar it-twettiq tal-għanijiet stabbiliti għall-appoġġ baġitarju tal-Unjoni u dwar problemi speċifiċi li ltaqgħet magħhom f’ċerti pajjiżi riċevituri; jistieden lill-Kummissjoni sabiex tiżgura li l-appoġġ baġitarju jitnaqqas jew jiġi kkanċellat meta ma jintlaħqux għanijiet ċari;

         L-għajnuna mill-Unjoni lil Ħaiti

                  60.

                  Iħeġġeġ lill-Kummissjoni sabiex tippubblika l-indikaturi tal-prestazzjoni għall-appoġġ baġitarju lir-Repubblika ta’ Ħaiti, u l-evalwazzjonijiet rispettivi dwar il-prestazzjoni tal-Gvern ta’ Ħaiti sabiex jikkwalifika għall-appoġġ baġitarju, li jiffukaw fuq il-kriterji li ġejjin: a) qafas stabbli makroekonomiku; b) politiki nazzjonali jew settorjali u riformi li jiffukaw fuq it-tkabbir sostenibbli u t-tnaqqis tal-faqar; c) ġestjoni finanzjarja pubblika, inkluża l-ġlieda kontra l-korruzzjoni; d) trasparenza u sorveljanza tal-baġit, anke għall-pubbliku;

                  61.

                  Jitlob lill-Kummissjoni sabiex tapplika b’mod trasparenti mill-2013 ‘il quddiem, il-kriterji l-ġodda għall-appoġġ baġitarju kif deskritt fil-politika tal-Kummissjoni “L-approċċ futur għall-appoġġ baġitarju tal-UE għal pajjiżi terzi” għall-appoġġ baġitarju għall-Gvern ta’ Ħaiti;

                  62.

                  Jiddeplora n-nuqqas ta’ sostenibbiltà ta’ ċerti proġetti u jenfasizza li l-mira ewlenija tal-proġetti għandha tkun il-ħolqien ta’ imjiegi u t-tkabbir sostenibbli li jkunu jistgħu jippermettu lill-Istat ta’ Ħaiti jżid id-dħul propju tiegħu sabiex jiddependi inqas fuq l-għajnuna barranija;

                  63.

                  jistieden lill-Kummissjoni tipprovdi valutazzjoni tas-sostenibbiltà tal-proġetti ffinanzjati mill-Unjoni f’Ħaiti bbażata fuq perspettiva ta’ ħames snin u tirrapporta lura lill-awtoritajiet ta’ kwittanza fuq bażi annwali;

                  64.

                  Iħeġġeġ lill-Kummissjoni tkompli l-isforzi tagħha lejn it-tisħiħ tal-gvern u l-amministrazzjoni ta’ Ħaiti; jitlob lill-Kummissjoni tirrapporta dwar is-sitwazzjoni u dwar l-azzjonijiet meħuda;

                  65.

                  Jiddispjaċih minħabba l-koordinazzjoni insuffiċjenti bejn id-delegazzjoni tal-Unjoni u r-rappreżentanza tad-Direttorat Ġenerali għall-Għajnuna Umanitarja u l-Protezzjoni Ċivili; jappoġġja koordinazzjoni msaħħa bejn l-atturi kollha tal-Unjoni fil-pajjiż; għalhekk iħeġġeġ lill-Kummissjoni tiżgura koerenza u kumplimentarjetà aħjar bejn l-għajnuna umanitarja u l-għajnuna għall-iżvilupp kemm fil-livell ta’ politika kif ukoll fil-prattika;

                  66.

                  Iħeġġeġ lill-Kummissjoni sabiex tiżgura li l-ewwel evalwazzjoni ta’ impatt globali posposta li qatt saret tal-programm ta’ għajnuna tal-Unjoni għal Ħaiti ssir fl-2013;

                  67.

                  Jinsisti li, fid-dawl tal-fatt li attwalment huwa impossibbli kemm għall-Parlament kif ukoll għaċ-ċittadini tal-Unjoni li jaċċessaw l-informazzjoni dwar ir-riżultati miksuba mill-programmi u l-proġetti ffinanzjati mill-Unjoni fil-Ħaiti, il-Kummissjoni ttejjeb b’mod sostanzjali l-politika tagħha dwar l-aċċessibilità pubblika tal-monitoraġġ tal-programmi u l-proġetti qabel l-aħħar tal-2013;

         Kooperazzjoni ma’ organizzazzjonijiet internazzjonali

                  68.

                  Jinsab preokkupat ħafna bis-sejbiet mill-Qorti tal-Awdituri li l-maġġoranza tal-iżbalji għall-pagamenti nstabu f’għotjiet u ftehimiet ta’ kontribuzzjoni ma’ organizzazzjonijiet internazzjonali fejn 58 % tat-tranżazzjonijiet verifikati ġew affettwati minn żball; għalhekk isib, li s-salvagwardji għall-implimentazzjoni ta’ kontroll u s-segwitu tal-fondi tal-Unjoni taħt ġestjoni konġunta mhumiex sodisfaċenti u jitlob lill-partijiet kollha involuti sabiex isibu rimedju għal din is-sitwazzjoni;

                  69.

                  Jiddispjaċih li l-intrapriża tal-Grupp tal-Bank Dinji (WBG) ħadet daqshekk fit-tul biex taqsam ir-rapporti tal-awditjar intern tagħha mas-Servizzi tal-Kummissjoni; jiddispjaċih li s’issa m’hemmx soluzzjonijiet sotenibbli u proċeduri għad-dispożizzjoni ta’ informazzjoni finanzjarja neċessarja mill-WBG għall-istituzzjonijiet tal-Unjoni f’kull każ; jistieden lill-WBG u lill-Kummissjoni sabiex minnufih jaslu għal riżultat sodisfaċenti tad-diskussjonijiet f’dak il-qasam; jistieden lill-Kummissjoni sabiex tirrapporta lill-Parlament dwar il-progress ta’ dawk id-diskussjonijiet;

                  70.

                  Jaqbel mal-Kummissjoni li fl-eventwalità li ma tinstab l-ebda soluzzjoni sostenibbli għall-għoti tal-informazzjoni finazjarja meħtieġa mill-Grupp tal-Bank Dinji lill-istituzzjoni rilevanti tal-Unjoni jkun hemm konsegwenzi għall-kooperazzjoni futura mal-Grupp tal-Bank Dinji; jistieden lill-Kummissjoni twaqqaf l-għotjiet u l-ftehimiet ta’ kontribuzzjonijiet tagħha mal-Grupp tal-Bank Dinji jekk ma tinstab l-ebda soluzzjoni;

         Il-faċilità ta’ investiment

                  71.

                  Ifakkar li l-fondi allokati għall-Faċilità ta’ Investiment mid-disa’ u mill-għaxar FEŻ ammontaw għal EUR 3 185,5 miljun għall-pajjiżi AKP u l-OCTs;

                  72.

                  Itenni d-dispjaċir tiegħu li l-faċilità ta’ investiment mhijiex koperta mid-Dikjarazzjoni ta’ Assigurazzjoni tal-Qorti tal-Awdituri jew mill-proċedura ta’ kwittanza tal-Parlament, għalkemm l-operazzjonijiet jitwettqu mill-BEI f’isem u għar-riskju tal-Unjoni, bl-użu tar-riżorsi tal-FEŻ;

                  73.

                  Jilqa’ l-kooperazzjoni tajba tal-ġestjoni tal-BEI mal-Parlament fil-kuntest tal-proċedura annwali ta’ kwittanza għall-FEŻ fil-forma ta’ skambju ta’ opinjonijiet matul il-laqgħat tal-Kumitat;

                  74.

                  Jilqa’ l-introduzzjoni tal-Qafas ta’ Kejl ta’ Riżulati (REM) l-ġdid mill-1 ta’ Jannar 2012 għall-operazzjonijiet kollha tiegħu barra mill-Unjoni li se jipprovdu għal evalwazzjoni ex-ante tal-kontribuzzjoni mistennija lejn l-Unjoni u l-objettivi għall-iżvilupp tal-pajjiż (pilastru 1), il-kwalità u r-riżultati mistennija ta’ operazzjonijiet, inkluż riżultati ekonomiċi, soċjali, ambjentali u istituzzjonali tal-proġett (pilastru 2), u l-addizzjonalità mistennija tal-BEI relattiva għal alternattivi ta’ suq (pilastru 3), kif ukoll għall-monitoraġġ ta’ indikaturi sakemm il-proġett jiġi implimentat għalkollox u jibda jaħdem u l-ewwel riżultati ta’ żvilupp ikunu jistgħu jitkejlu; jistenna li BEI jipprovdi għall-ewwel evalwazzjoni tal-funzjonament tar-REM fil-kuntest tal-proċedura ta’ kwittanza għas-sena 2012;

                  75.

                  Itenni t-talba tiegħu lill-BEI biex jgħaqqad b’mod aktar dirett il-finanzjament tal-proġetti tiegħu mat-tnaqqis tal-faqar u l-kisba tal-MDG, id-drittijiet tal-bniedem, id-demokrazija, il-governanza tajba, ir-responsabbilità soċjali korporattiva, ix-xogħol deċenti u l-prinċipji ambjentali;

                  76.

                  Jilqa’ l-għan iddikjarat tal-BEI fir-rigward tal-iżgurar ta’ politika ta’ self restrittiva lejn il-finanzjar tal-impjanti tal-enerġija l-ġodda li jaħdmu bil-faħam u l-linjite; iħeġġeġ lill-BEI biex jimplimenta din il-potika;

                  77.

                  Jilqa’ l-passi meħuda mill-BEI b’reazzjoni għat-talba tal-Parlament għal aktar trasparenza fil-forma tal-publikazzjoni ta’ kull self ġdid fuq il-websajt tal-BEI qabel l-approvazzjoni mill-Bord, billi jiġi elenkat kull intermedjarju finanzjarju li jibbenefika minn BEI fuq il-websajt tal-BEI (inkluża l-informazzjoni ta’ kuntatt), u jiġi mitlub lill-intermedjarji ta’ self tal-BEI lill-intrapriżi żgħar u ta’ daqs medju (SME) biex jimplimentaw paġna dedikata għall-prodott fuq il-websajt tagħhom għall-komunità tal-SME;

                  78.

                  Itenni li l-Ftehim Tripartitiku bejn il-Kummissjoni, il-BEI u l-Qorti tal-Awdituri jiddefinixxi r-rwol tal-Qorti tal-Awdituri fil-kontroll tal-FEŻ ġestiti mill-BEI; jirrepeti t-talba tiegħu lill-Qorti tal-Awdituri sabiex tipproduċi Rapport Speċjali dwar l-effikaċja u l-effiċjenza tal-FEŻ ġestiti mill-BEI mill-perspettiva tat-tnaqqis tal-faqar;

                  79.

                  Barra minn dan jinnota li l-Bord tad-Diretturi attwali tal-BEI jikkonsisti minn tmien nisa u għoxrin raġel; iħeġġeġ lill-Istati Membri jikkunsidraw in-nomina ta’ kandidati taż-żewġ sessi sabiex jilħqu rappreżentanza tas-sessi iżjed ibbilanċjata fuq il-Bord tad-Diretturi tal-BEI;

         Il-baġitizzazzjoni tal-FEŻ

                  80.

                  Jenfasizza l-ħtieġa għat-tbassir tal-għajnuna u l-iskrutinju demokratiku li jistgħu jintlaħqu biss meta l-FEŻ ikun parti mill-baġit ġenerali tal-Unjoni; jenfasizza l-fatt li l-baġitizzazzjoni tista’ tnaqqas l-ispejjeż tat-tranżazzjonijiet u tista’ tissemplifika r-rekwiżiti ta’ rapportar u kontabilità billi jkun hemm grupp wieħed biss ta’ regoli amministrattivi u strutturi tat-teħid tad-deċiżjonijiet minflok tnejn; jenfasizza li l-baġitizzazzjoni tal-FEŻ ma timplikax li l-infiq totali tal-kooperazzjoni għall-iżvilupp jista’ jitnaqqas;

                  81.

                  Jilqa’ l-impenn tal-Kummissjoni (24) li tipproponi baġitizzazzjoni tal-FEŻ għall-2020, meta jiskadi l-Ftehim ta’ Cotonou; jistenna li l-Kummissjoni tonora dan l-impenn u tieħu miżuri adegwati biex tiffaċilita l-inkorporazzjoni tal-FEŻ fil-baġit tal-Unjoni sa mill-QFP ta’ wara l-2020; huwa tal-fehma li fid-dawl tal-kriżi baġitarja u ekonomika attwali, ir-riskju li l-baġitizzazzjoni tal-FEŻ twassal għal tnaqqis fil-livell ġenerali ta’ finanzjament għall-kooperazzjoni mas-sħab tal-AKP attwalment huwa għoli wisq; għalhekk jinsisti li, jekk għandha tiġi kkunsidrata l-baġitizzazzjoni għall-QFP 2014-2020, din għandha timplika t-trasferiment tal-pakkett finanzjarju kollu tal-FEŻ kif propost mill-Kummissjoni (EUR 30,3 biljun fil-prezzijiet tal-2011) (25) għall-intestatura 4 dwar Ewropa Globali u taħt l-ebda ċirkostanza m’għandha tintuża bħala pretest biex jitnaqqsu l-limiti massimi globali tal-infiq għall-azzjoni esterna tal-Unjoni inġenerali, u l-għajnuna għall-iżvilupp b’mod partikolari;

                  82.

                  Jilqa’ l-impenn tal-Kummissjoni li tallinja d-drittijiet ta’ skrutinju tal-Parlament fuq il-FEŻ ma’ dawk li għandu fuq il-baġit ġenerali tal-UE, b’mod partikolari l-Istrument ta’ Finanzjament tal-Kooperazzjoni għall-Iżvilupp; iħeġġeġ lill-Kummissjoni tressaq mingħajr dewmien proposti konkreti għal dan l-għan u tibda djalogu biex tistabbilixxi l-modalitajiet preċiżi għall-iskrutinju futur tal-Parlament fuq it-teħid ta’ deċiżjonijiet strateġiku rigward il-FEŻ.

         (1)  ĠU C 344, 12.11.2012, p. 243.

         (2)  ĠU C 348, 14.11.2012, p. 130.

         (3)  ĠU L 317, 15.12.2000, p. 3.

         (4)  ĠU L 287, 28.10.2005, p. 4.

         (5)  ĠU L 314, 30.11.2001, p. 1 u ĠU L 324, 7.12.2001, p. 1.

         (6)  ĠU L 109, 26.4.2007, p. 33.

         (7)  ĠU L 156, 29.5.1998, p. 108.

         (8)  ĠU L 317, 15.12.2000, p. 355.

         (9)  ĠU C 306E, 15.12.2006, p. 373.

         (10)  ĠU C 279E, 19.11.2009, p. 100.

         (11)  ĠU L 191, 7.7.1998, p. 53.

         (12)  ĠU L 83, 1.4.2003, p. 1.

         (13)  ĠU L 78, 19.3.2008, p. 1.

         (14)  Ir-Rapport Annwali msemmi hawn fuq dwar il-ġestjoni finanzjarja tat-tmien, tad-disa’ u tal-għaxar Fondi Ewropej għall-Iżvilupp fl-2011.

         (15)  ĠU C 199E, 7.7.2012, p. 37.

         (16)  Komunikazzjoni tal-Kummissjoni tal-21 ta’ April 2010 bit-titolu “It-Taxxa u l-Iżvilupp – kooperazzjoni ma’ pajjiżi li qed jiżviluppaw dwar il-promozzjoni ta’ governanza tajba fi kwistjonijiet fiskali”.

         (17)  Ibidem.

         (18)  Ir-Rapporti Speċjali Nri 1/2010 u 13/2011 tal-Qorti Ewropea tal-Awdituri.

         (19)  Dokument ta’ Ħidma tal-Persunal tal-Kummissjoni “Rapport Annwali 2012 dwar il-politika tal-iżvilupp u tal-għajnuna esterna tal-Unjoni Ewropea u l-implimentazzjoni tagħhom fl-2011”, p. 67.

         (20)  Idem, p. 90.

         (21)  Idem, p. 113.

         (22)  Komunikazzjoni tal-Kummissjoni tat-13 ta’ Ottubru 2011 bit-titolu “L-approċċ futur għall-appoġġ baġitarju tal-UE għal pajjiżi terzi”.

         (23)  Kif mitlub fil-paragrafu 52 tar-riżoluzzjoni tal-Parlament tal-5 ta’ Lulju 2011 dwar il-futur tal-appoġġ baġitarju tal-UE lil pajjiżi li qed jiżviluppaw (Testi adottati, P7_TA(2011) 317), u fil-paragrafu 42 tar-rapport ta’ kwittanza għall-2010.

         (24)  Komunikazzjoni tal-Kummissjoni tad-29 ta’ Ġunju 2011 bit-titolu “Baġit għall-Ewropa 2020”.

         (25)  Ibid.